text:
Ia, na icakacaka ni nona veivuke na Turaga vei ira era gadreva na veivuke vakayago ena gadrevi kina na tamata dauloloma era sa tu vakarau, me ra solia na nodra bula kei na veika sa nodra Vua na Kalou, vakakina ki na Nona cakacaka.
Kemuni na taciqu kei na ganequ lomani, na inaki ni noqu itukutuku vei kemuni nikua meu vakacerecerea ka marautaka na veika sa cakava oti na Turaga kei na veika ena tomana tiko me cakava vei ira na Luvena ena veiyasai vuravura. O Koya e lomani ira na luvena era via vukei, kei ira era via veivuke. Ka sa vakarautaka tiko o Koya na sala me vakalougatataki ira kina o ira era na gadreva na veivuke vakakina o ira era na veivuke tiko.
E rogoca na Tamada Vakalomalagi na nodra masu na luvena ena veiyasai vuravura ni ra kere kakana mera kania, isulu mera vakaisulu kina, kei na galala me na yaco mai ni ra sa bula rawati ira. Sa rogoca o Koya na kerekere kece oqori, tekivu mai na gauna e a biuta kina o Koya na tagane kei na yalewa e delai vuravura.
Ko na vulica na veigagadre oqori ena vanua ko na bula kina vakakina mai na veiyasai vuravura. Ena vakauqeti na yalomu mo na yalololoma. Ni ko na sotava e dua e vaqara cakacaka tiko, ko na vakauqeti mo veivuke. Ko na vakila ni ko curu yani ki na vale ni dua na marama yada ka sega tu kina na kakana. Ko na vakila ni ko raica na kedra iyaloyalo e so na gonelalai ni ra veitagicaki tiko ena dua na vanua sa vakacacani ena uneune se kama.
Me vaka ni sa rogoca na Turaga na nodra tagi ka vakila na nomuni sa rui yalololoma vei ira, sa vakarautaka kina o Koya na sala vei ira na Nona tisaipeli mera na veivuke kina. Sa sureti ira na luvena o koya mera solia na nodra gauna, nodra iyau, vakakina na nodra bula mera duavata kei Koya ena nodra vukei na tani.
Na Nona ivakarau ni veivuke sa dau vakatokai ena so na gauna me bulataki ni lawa ni vakatatabu. E vakatokai ena dua tale na gauna me ivakaro ni duavata. Ena noda gauna sa vakatokai me parokaramu ni welefea ni Lotu.
Sa veisau na yaca kei na matailalai ni ka me caka me veidonui kei na ka e gadrevi kei na ivakarau ni bula ni tamata yadua. Ia na icakacaka ni nona veivuke na Turaga vei ira era gadreva na veivuke vakayago, ena gadrevi kina na tamata dauloloma era sa tu vakarau, me ra solia na nodra bula kei na veika sa nodra Vua na Kalou, vakakina ki na Nona cakacaka.
Sa veisureti ka vakaroti keda o Koya meda vakaitavi ena Nona cakacaka, ni nodra vueti cake o ira era gadreva tu na veivuke. Eda sa ia na veiyalayalati meda cakava oqori ena wai ni veipapitaisotaki vakakina mai na valetabu ni Kalou. Eda vakavouia na veiyalayalati oqo ena noda laki vakayagataka na sakaramede ena Sigatabu.
Sa noqu inaki nikua meu vakamacalataka e so na madigi e sa vakarautaka o Koya me da na vukei ira kina era gadreva na veivuke. Au na sega ni rawa ni tukuni ira kece, ni lekaleka na noda gauna vata. Au sa nuitaka niu na rawa ni vakauqeti kemuni mo ni vakavouia ka vaqaqacotaka na nomuni via veivuke.
E dua na serenilotu baleta na veisureti ni Turaga ki na cakacaka oqo, au a se dau lagata voli niu se gone. Me vaka niu a se gone au dau taleitaka ga na kena ilagalaga ka sega soti na ibalebale ni qaqana. Au sa masulaka ni ko ni na vakila na yaga ni kena ibalebale nikua. Meda rogoca tale mada na qaqana:
Ena veigauna e dau vakayadrati keda na Turaga. So na gauna e dau vaka meda dau vakananumi ira e so ni ra gadreva tiko na veivuke. Ena vakila beka e dua na tama ni raica e dua na gone ni lutu ka drakusi na duruna. Ena vakila beka e dua na tina ni rogoca na tagi ni rere e dua na luvena ena bogi. Ena vakila beka e dua na gonetagane se goneyalewa ni lomana e dua na nona itokani ni sotava tiko na rarawa se rere mai koronivuli.
Eda sa vakila kece na noda dau lomaleqataki ira o ira eda sega tu mada ga ni bau kilai ira. Kena ivakaraitaki, ni da sa rogoca na kena sa cici takosova mai na Pasifika na ua lelevu ni oti na uneune mai Japani, o a lomaleqataki ira era na vakaleqai kina.
Na lomaleqa mai vei kemuni e udolu ena nomuni sa rogoca na uwaluvu levu mai Kuinisiladi e Ositrelia. E tukuni ga mai vakacaca o ira na vakaleqai. Ia e lewe levu vei kemuni o ni vakila na mosi era sotava na vakaleqai. Na veivakayadrati era dodoliga kina e 1,500 vakacaca na lewe ni Lotu mai Ositrelia ka ra lako yani ka veivukei kina.
Era vukica na ka era vakila ni ra lomaleqataka, ki na vakatutu mera cakacakataka na ka era sa yalayala kina. Au sa raica na nodra vakalougatataki o ira era ciqoma na veivuke, kei ira era tu vakarau mera solia na veivuke.
O ira na itubutubu yalomatua era na raica, ni nodra vukei na tani ena kauta mai na kalougata vei ira na luvedra tagane kei na yalewa. Dua na gauna lekaleka sa oti, eratou a kau kakana mai e tolu na gonelalai ki neitou vale. Eratou a kila na nodratou itubutubu ni keitou a gadreva dina tiko na veivuke, ka ratou sa qai vakaitavitaki iratou na luvedrau me ratou mai veiqaravi vei keitou.
Erau a vakalougatataka na neitou matavuvale na itubutubu o ya ena nodra a mai veiqaravi. Erau a dolava na veivakalougatataki vei ira na luvedrau vakakina vei ira na makubudrau ena nodrau vakaitavitaki iratou na luvedrau ena veiqaravi. E vakadeitaka vei au ni ratou na vakalougatataki ena nodratou matamamarau ni ratou sa lesu. Eratou na talanoataka vei ira na luvedrau na marau eratou a vakila ni ratou a veiqaravi tiko ena vuku ni Turaga. Au nanuma lesu ni o ya na marau au a vakila ena noqu a laki cavu co ena nona vale e dua na neitou itokani ka ni a sureti au o tamaqu meu a lai vakayacora na ka oya. Na veigauna kece e dau vinakati kina meu soli-ka, au dau nanuma ka vakabauta na serenilotu, “Talei na Liga ni Kalou.” 2
Au kila ni a volai na veiqaqana oqori me vakamacalataka na marau e dau yaco mai ni da laki sokalou ena Sigatabu. Ia o iratou na gone e ratou a kau kakana yani vei keitou e ratou sa vakila tiko ena siga o ya na marau ni nodratou vakayacora tiko na cakacaka ni Turaga. Ka rau sa raica rawa vakakina na itubutubu na madigi ni kena rawa ni tete yani na cakavinaka vaka oqo vei ira na nodrau kawa.
Na sala sa vakarautaka na Turaga mera vukei kina o ira era vakaloloma ena solia na madigi vei ira na itubutubu mera vakalougatataki kina na luvedra. Au a raica oqo e valenilotu ena dua na Sigatabu. Na nona a solia e dua na gonetagane lailai e dua na waqanivola ni solika ena gauna e curu mai kina o bisovi ki na soqoni ni sakaramede.
Au kila na matavuvale kei na gonetagane o ya. Eratou a rogoca ni dua ena tabanalevu e gadreva tiko na veivuke. Ea kaya vakaoqo o tamanigone vei luvena ena nona sa vakatawana na ilavo ena waqanivola ni solika: “Edatou sa lolo mai nikua ka masulaki ira na vakaloloma. Yalovinaka qai solia na nodatou waqanivola vei bisovi. Au kila ni na solia o koya vei ira era na gadreva cake vakalevu na veivuke mai vei kedatou.”
Na gone oqo ena sega ni vakila na mosi ni viakana ena Sigatabu o ya, ia ena nanuma ga na vakacegu veivakauqeti e a vakila. Au rawa ni kila na nona sa rui marautaki tamana ena nona matadredredre ka ni a vakabauti me nona itavi na solia na nodratou isolisoli me baleti ira na vakaloloma. Ena dau nanuma tiko na siga o ya ena gauna sa na dikoni kina se me tawamudu.
Au a raica na marau e matadra na tamata era a veivuke baleta na Turaga ena vica na yabaki sa oti mai Idaho. E a kasura na Teton Dam ena Vakarauwai na ika 5 ni June, 1976. Era a mate kina e tinikadua na tamata. Era a biuta na nodra vale e udolu ena loma ga ni vica na auwa. So na vale era a kuitaki yani. Ka vica vata na drau na vale a rawa walega ni tawani tale ena nodra sasaga kei na veivuke tale eso ka ra sega ni cakava rawa ga vakaiira o ira na itaukei ni vale.
O ira era rogoca na vakacaca o ya era lomaleqa ka ra vakila ni dodonu mera lako yani ka veivuke. O ira era tiko veitikivi, bisopi, na peresitedi ni iSoqosoqo ni Veivukei, iliuliu ni kuoramu, dausiko vuvale, kei na dauveisiko, era a biuta na nodra vale kei na cakacaka ka ra laki veivuke ena samaki ni nodra vale o ira era a vakaleqai.
Rau a lesu tiko mai ki Rexburg e dua na veiwatini ena dua na gade ni se qai oti ga na waluvu. Erau a sega ni lako yani ki nodrau vale. Erau a tarogi bisopi ga se cava e rawa ni rau veivuke kina. Sa qai dusimaki rau o bisopi vei iratou e dua na matavuvale ka vakaleqai.
Ni oti e vica na siga e rau sa qai lako ka laki raica na nodrau vale. E sa yali, ni sa kauta na waluvu. Erau sa qai lesu vei bisopi ka taroga, “Ia oqo, na cava e rawa ni keirau cakava?”
E vei ga na vanua o tiko kina, ko na raica ni cakamana ni yalosolisoli ena vakavuna na tuvakarau ki na kaci ni veivuke. Ena sega beka ni vanua e yaco kina e dua na vakacaca levu. Au sa raica ena dua na kuoramu ni matabete, ena nona tucake e dua na matabete turaga ka tukuna ni dua na turaga se marama e vaqara tiko e dua na cakacaka me rawa ni ratou bau tacegu toka kina na nona matavuvale. Au rawa ni vakila na yalo ni loloma ena loma ni rumu, ia era qai tukuna ga mai na yacadra e so na tamata ka rawa ni ra vakacakacakataka na turaga o ya.
Na ka a yaco ena kuoramu ni matabete kei na vale ka a luvuci mai Idaho, sa vakaraitaka tiko na nona ituvatuva na Turaga ni rawa ni ra vukei o ira era sotava na leqa me ra na qai bula-rawati ira tale. Eda na vakila na yalololoma ka da na kila na ka meda cakava me muri na sala ni Turaga mera vukei kina na vakaleqai.
Ena yabaki oqo eda sa mai marautaka tiko na ika 75 ni yabaki ni parokaramu ni welefea ni Lotu. E a tekivutaki me ra vukei kina o ira era a vakayalia na nodra cakacaka, nodra iteitei, vakakina na nodra vale ena gauna ka a vakatokai Na Vakaloloma Levu.
Na bula dredre era sa sotava tiko na luvena na Tamada Vakalomalagi ena yaco tiko ena veigauna kece sara. Na ivakavuvuli ni parokaramu ni welefea ni Lotu e sega ni baleta walega e dua na gauna se dua ga na vanua. E baleta na veigauna kei na veivanua taucoko sara.
Na ivakavuvuli oqori e vakayalo ka tawamudu. O ya sara ga na vuna, ni da sa kila ka tugana ki yaloda sa na qai rawa kina vei keda meda raica ka dodoliga ni veivukei ena gauna kei na vanua cava ga e sureti keda mai kina na Turaga.
Oqo e so na ivakavuvuli ka sa vukei au ena noqu gadreva meu veivuke ena kena gaunisala sa vakarautaka na Turaga, kei na noqu sa bau vukei talega mai kina.
Kena imatai, na tamata kece ena marau vakalevu cake ka vakila na galala ni vakasama ni rawa ni qaravi koya ga vakaikoya, vakakina na nona matavuvale, ka qai dodoliga yani me vukei ira na tani. Au sa dau vakavinavinaka tu ga vei ira era dodoliga mai ka vukei au ena noqu leqa. Kau sa vakavinavinaka vakalevu sara vei ira ka ra sa vukei au mai ena vica na yabaki sa oti ka sa rawa kina meu mai bula-rawati au. Vakakina na noqu vakavinavinaka vei ira era a vakaraitaka vei au na ka au rawa ni cakava meu vukei ira kina era sotava tiko na leqa.
Au sa vulica niu rawa ni maroroi-kā kevaka me na lailai na ka au vakayagataka mai na ka au rawata. Mai na veika sa maroroi au sa rawa ni vakadinadinataka ni sa vinaka dina ga na solia, mai na ciqoma. O ya sara ga na ka ena yaco ni da sa solia na ka ena qai vakalougatataki keda na Turaga.
Tukuna vakaoqo o Peresitedi Marion G. Romney baleta na cakacaka ni welefea, “Ena sega ni rawa mo solia na ka kevaka o dravudravua.” Oti sa qai tukuna na ka e dau kaya na nona peresitedi ni kaulotu o Melvin J. Ballard: “Sega ni rawa ni dua na tamata me solia ga vakatikina vua na Turaga ka me na qai vakaitamera na ka ena soli lesu mai vua.” 3
Au sa vakadinadinataka na ka o ya ena noqu bula. Niu sa yalololoma vei ira na luvena na Tamada Vakalomalagi ka ra leqa tu, o Koya ena qai yalololoma talega vakakina vei au.
Na ikarua ni ivakavuvuli ka sa vaka me tuberi au voli mai ena cakacaka ni welefea sa ikoya na kaukauwa kei na veivakalougatataki ni duavata. Ni da veitauriliga ena nodra qaravi na tamata era vakaleqai tu, ena vakaduavatataka na yaloda na Turaga. E vakaoqo na ka e tukuna kina o Peresitedi J. Reuben Clark Jr.: “Na soli-ka sa … vaka e kauta mai … na kena vakilai na duavata ni veitacini ni ra sa lako vata mai na turaga ena duidui ni vuli kei na cakacaka ka ra mai duavata ena kena qaravi na iteitei ni Welefea se dua tale na veiqaravi.”4
Na vakilai ni dauvata ni veitacini e ka dina sara vei ira era ciqoma kei ira era solia. Nikua, keirau sa veivolekati sara kei koya na turaga ka keirau a sivi qele vata voli ena waluvu mai Rexburg. O koya sara mada ga sa vakila ena nona bula vakataki koya ni sa vakayacora e dua na ka vinaka vakabibi ki na nona matavuvale. Kevaka beka me keirau a cakacaka duadua voli ga ke a sa yali na galala ni kena a tauyavu e dua na veivakalougatataki vakayalo.
O ya sa kauta mai vei au na ikatolu ni vakavuvuli ni cakacaka ni welefea: Vakavolekati iratou mai na nomu matavuvale mera na cakacaka vata kei iko, me rawa ni ratou vulica ni ratou sa veivukei vakairatou sa na rawa ni ratou laki vukei ira talega na tani. O ira na luvemu tagane kei na luvemu yalewa ka ra dau cakacaka vata kei iko mera vukei na tani, ka ra gadreva na veivuke, ena rawarawa na nodratou na qai veivukei ga vakataki ira ni ra tiko leqa.
Na ikava ni ivakavuvuli ni Welefea ni Lotu au a vulica niu a bisopi voli. E a yaco ena kena muri na ivakaro mera vaqarai na vakaloloma. Sa itavi ni bisopi me vaqarai ira yani na vakaloloma ena nodra sa rawa ni qaravi ira vakaiira, kei ira era na qaravi vata kei ira na nodra dui matavuvale. Au a raica ni Turaga ena tala mai na Yalo Tabu me rawa kina mo “vakasaqara ko na kunea” 5 ena nodra qaravi na dravudravua vakakina ena Nona vaqara na dina. Ia au sa vulica talega meu dau vakaitavitaki peresitedi ni iSoqosoqo ni Veivukei ena vakasaqaqara oqo. Ena rawa ni yaco mai liu vua na ivakatakila ka qai muri vei iko.
Eso vei kemuni ena gadreva na veivakauqeti o ya ena vica na vula mai oqo. Ena kena vakananumi na ika 75 ni yabaki ni parokaramu ni welefea ni Lotu, ko ni sa sureti tiko kina na lewenilotu e vuravura raraba mo ni na vakaitavi ena dua na siga ni veiqaravi. Mera na vaqara na ivakatakila o ira na iliuliu kei na lewenilotu ni ra tuvanaka na veivuke cava mera na cakava.
Au sa na vakatututaka e tolu na ka mo ni na cakava ena nomuni na laki veiqaravi.
iMatai, vakarautaki kemuni vakayalo kei ira ko ni na liutaka. Kevaka walega me na vakamalumalumutaka na yalo na Veisorovaki ni iVakabula sa na qai rawa ni laurai na ka e vinakati me yaco, o ya na kena vakayalo ka vakayago na vakalougatataki ni nodra bula na luvena na Tamada Vakalomalagi.
Na ikarua ni noqu vakatutu o ya mo digitaka e dua ena loma ni matanitu se itikotiko raraba e vakaleqai tu me na ciqoma na nomu veiqaravi ka na rawa ni tara na yalodra o ira era na laki veiqaravi kina. Era na vakila na nodra loloma o ira era laki veiqaravi yani. O ya ena levu kina nodra marau me vaka ga na yalayala ni sere ni na sivia na veika era na gadreva.
Na iotioti ni noqu vakatutu sai koya meda navuca na rawati ni kaukauwa ni isema vakavuvale, kuoramu, mataisoqosoqo, kei ira o kila ena nomu itikotiko raraba. Ena vakalevutaka na vinaka ni nomu veiqaravi na yalo ni duavata. Na yalo ni duavata vakamatavuvale, ena Lotu, ena itikotiko raraba era na qai tubu ka iyau tudei tu ni oti mada ga na itaviqaravi sa mai vakacavari vata rawa.
Sa noqu madigi oqo meu tukuna kina vei kemuni na levu ni noqu vakavinavinaka. Ena veiqaravi ni loloma ko ni sa vakayacora tiko ena vuku ni Turaga, au sa mai ciqoma kina e levu sara na vakavinavinaka mai vei ira ko ni a sa vukei ira ena noqu dau sotavi ira ena veiyasai vuravura.
O ni a vueti ira cake ena nomuni vukei ira ena kena sala sa vakarautaka na Turaga. O kemuni kei ira na tisaipeli yalomalumalumu ni iVakabula me vakataki kemuni o ni sa kaburaka e dela ni wai na kemuni madrai ena veiqaravi, ka ra sa solia lesu mai vei au o ira o ni vukei ira na nodra ibuli vakavinavinaka levu.
Au ciqoma na veivakacaucautaki mai vei ira na tamata ko ni a veiqaravi vata kei ira. Au nanuma ena dua na gauna niu a tucake tu e yasai Peresitedi Ezra Taft Benson. Keirau a veivosakitaka tiko na veiqaravi ni welefea ena Lotu ni Turaga. E vakurabuitaki au ena nona ivukivuki vakacauravou ka tukuna mai, ena nona kuretaka tiko na ligana, “Au taleitaka na cakacaka oqo, ka ni sai koya na cakacaka!”
Au vakauta yani vei kemuni ena vuku ni Turaga na noqu vakavinavinaka ena vuku ni nomuni qaravi ira tiko na luvena na Tamada Vakalomalagi. E kilai kemuni tiko o Koya, ka raica tiko na ka o ni cakava, na nomuni dina, kei na solibula. Sa noqu masu mena solia vei kemuni o Koya na veivakalougatataki ni nomuni raica na vua ni nomuni veiqaravi kei na nodra bula marau o ira o ni a veiqaravi vei ira ena vuku ni Turaga.
Au kila ni bula tiko na Kalou na Tamada ka sa dau rogoca na noda masu. Au kila ni o Jisu na Karisito. Sa rawa vei kemuni kei ira o ni veiqaravi tiko kina mo ni vakasavasavataki ka vaqaqacotaki mai Vua ena nomuni qaravi Koya tiko ka maroroya na Nona ivunau. Sa rawa mo ni kila me vaka au sa kila ena kaukauwa ni Yalo Tabu ni o Josefa Simici e parofita ni Kalou ka sa nona ilesilesi me vakalesuya mai na Lotu dina oqo. Au sa vakadinadinataka ni sa parofita bula ni Kalou o Peresitedi Thomas S. Monson. Sa ivakaraitaki cecere ni veika sa cakava na Turaga: ni sa veilakoyaki voli ena caka vinaka. Sa noqu masu meda na taura na veimadigi eso meda “vakaukauwataka na liga [sa] wadamele, kei na duru sa malumalumu.”6 Ena yaca tabu i Jisu Karisito, emeni.
Mostrar las referencias
-
1. “Na Cakavinaka,” Sere ni Lotu, naba 131.
-
2. “Talei na Liga ni Kalou,” Sere ni Lotu, naba 86.
-
3. Marion G. Romney, “Welfare Services: The Savior’s Program,” Ensign, Nov. 1980, 93.
-
4. J. Reuben Clark Jr., ena Conference Report, Oct. 1943, 13.
-
5. Raica na Maciu 7:7–8; Luke 11:9–10; 3 Nifai 14:7–8.
-
6. Vunau kei na Veiyalayalati 81:5.


c: text/html

text:
Eda sa daumuria na noda iVakabula, o Jisu Karisito. Na saumaki mai kei na nuidei vakaoqo sa isau tiko ni sasaga vagumatua ka vakainaki. E ka ni tamata yadua. E cakacaka ni bula taucoko.
Au vakauqeti ena nodra ivakaraitaki na lewe ni Lotu valavala dodonu, oka kina o ira na itabagone dokai. Ko ni sa rai vakayaloqaqa tiko vua na iVakabula. Ko ni sa yalodina tiko, talairawarawa, ka savasava. Na veivakalougatataki ko ni sa ciqoma ena vuku ni nomuni caka vinaka e sega walega ni yaco ki na nomuni bula ia ena noqu bula talega kei na nodra bula e vuqa na tamata ena sala sa kilai tu, ia dau vakawasoma ga ena kena e tawakilai.
Ena vica na yabaki sa oti, au a laini tu meu volivoli ena neimami sitoa e kea. A tucake tu e liu vei au e dua na goneyalewa, ka via yabaki 15. E laurai vua ni yalonuidei ka mamarau. Au raica sara na nona siqeleti kau sega ni tarova rawa meu vosa vua. Au a kaya, “O iko o gole mai taudaku ni vanua, se vavei?”
A kurabuitaka o koya na noqu taro ka sauma mai, “Io, e dina. Au gole mai Colorado. O kila vakacava?”
Au a vakamacalataka, “Baleta na nomu siqeleti.” A donu sara na noqu vakanananu niu wilika na vosa a volai toka ena nona siqeleti, “Au Momani. Vakacava o iko?”
Au a tomana, “Au via tukuna ga niu doka vakalevu na nomu yalonuidei mo duatani ka daramaka e dua na ivakaraitaki doudou vakaoqo. Au raica e dua na duidui vei iko, kau diva mera a vakataka na nomu dina ka yalonuidei na goneyalewa kei na lewe ni Lotu yadua.” Sa oti na neirau volivoli, keirau veivakamocetaki ka dui gole.
Ia ena veisiga kei na veimacawa ni oti na gauna tawanamaki ni veisiga vakaoqo, au raica niu sa mai vakasamataka sara tiko vakabibi na veisotari oya. Au vakasamataka voli na nona nuidei tu vaka oya na goneyalewa mai Colorado me vakatakila ni sa lewe ni Lotu i Jisu Karisito ni Yalododonu Edaidai. Au sa mani veinanuyaka se iyatuvosa cava meu digitaka me tabaki ena noqu siqeleti me vakaraitaka na noqu vakabauta kei na ivakadinadina. Au a mani vakasamataka e vuqa na malanivosa e rawa. Kena itinitini, au mai vakacegu toka ena dua na qaqa ni vosa veiganiti au na rawa ni daramaka vakadoudou: “Au Momani. Au kila. Au bulataka. Au taleitaka.”
Au gadreva meu vakatabakiduataka na noqu vosa ena itukutuku qaqa, ka nuitaki oqo.
Na imatai ni tiki ni itukutuku sa ivakaro raraba, veivakadeitaki, ka qaqa: “Au Momani.” Me vaka ga na goneyalewa au a sotava ena sitoa ka sega ni rerevaka me kila ko vuravura ni lewe ni Lotu i Jisu Karisito ni Yalododonu Edaidai. Au sa nuitaka ni da na sega ni rere se yalolailai meda vakatakila yani, “Au Momani.” E dodonu meda yalonuidei, me vakataka na iApositolo o Paula ni a kaya, “Niu sa sega ni maduataka na itukutuku vinaka kei Karisito: ni sai koya oqo na kaukauwa ni Kalou me vakabulai kina ko ira yadua era sa vakabauta.”1 Oi keda na lewenilotu, eda sa dau muria na noda iVakabula, o Jisu Karisito. Na saumaki mai kei na nuidei vakaoqo sa isau tiko ni sasaga vagumatua ka vakainaki. E ka ni tamata yadua. E cakacaka ni bula taucoko.
Na tiki ni vosa e tarava e vakadeitaka, “Au kila.” Ena vuravura nikua, era sa tu na veimataqali itaviqaravi, ulutaga, kei na gagadre, ka saga tiko meda malele kina. Ni sa vuqa tu na veivakataotaki, sa tu beka vei keda na kaukauwa, bula vakaivakarau, kei na yalodina meda rai vakatabakidua tikoga ki na veika e bibi cake? Eda sa kila vakavinaka tiko beka na dina ni kosipeli me vakataka na noda vuli, cakacaka, qito, se noda tex kei na veivolavolai? Eda sa vaqara vakaidina tiko beka na isau ni noda vakatataro ena noda kana mai na ivolanikalou kei na nodra vosa na parofita? Eda sa vasaqara tiko beka na veivakadeitaki ni Yalo Tabu?
Na bibi ni noda rawata na kila-ka sa ivakavuvuli tawamudu. Na Parofita o Josefa Simici e “dau taleitaka na kila-ka ena kena kaukauwa dodonu.”2 E kaya: “E yaga ki na bula kei na bula vakalou na kila-ka. … Dou rogoca, koi kemudou kece na veitacini, na tikina bibi oqo: na kila-ka sa kaukauwa ni Kalou ki na veivakabulai.”3
Sa ka bibi na dina kei na kila-ka taucoko, ia ena maliwa ni veivagolei tani ki na noda bula ena veisiga, e dodonu meda raica tiko vakatabakidua na noda tara cake na kilai ni kosipeli me rawa ni da kila vakavinaka na sala meda bulataka kina na ivakavuvuli ni kosipeli ki na noda bula.4 Ni sa tubu cake tiko na noda kila na kosipeli, eda na tekivu yalonuidei ena noda ivakadinadina ka rawa meda kaya, “Au kila.”
Tarava na tikina, “Au bulataka.” Na ivolanikalou e vakavulica ni dodonu meda “muria na vosa ka kakua ni rogoca walega.”5 Eda bulataka na kosipeli ka yaco meda “muria na vosa” ena noda cakacakataka na vakabauta, talairawarawa, taleitaka na qaravi ira na tamata, ka vakamuria na ivakaraitaki ni noda iVakabula. Eda cakacaka ena yalodina ka cakava na ka eda kila ni sa dodonu “ena veigauna kecega, ena veika kecega, kei na veivanua kecega,”6 veitalia ga ke dua e rai tiko mai se sega.
Ena keda ituvaki ni bula oqo, e sega ni dua e vinaka sara. Se mani vakacava na sasaga vagumatua ni noda bulataka na kosipeli, eda na caka cala taucoko, ka da na valavala ca taucoko. Ia sa na veivakacegui tudei dina meda kila ni mai na veisorovaki vuetaki ni noda iVakabula, eda na rawa ni vosoti ka vakasavasavataki tale. Na cakacaka oqo ni veivutuni dina kei na veivosoti e vaqaqacotaka na noda ivakadinadina kei na noda sasaga meda talairawarawa ki na ivakaro ni Turaga ka taracake na noda bula ena ivakatagedegede ni kosipeli.
Niu vakasamataka na malanivosa, “Au bulataka,” au nanuma sara na noqu a sotava e dua na goneyalewa o Karigan. A vola vakaoqo: “Se qai oti toka ga vakalailai oqo e dua na yabaki na noqu lewena na Lotu. … Vei au, niu a se dauvakatataro tiko, e dua ga na ivakaraitaki, ni dina na Lotu oqo oya niu vakila niu sa mai kunea e dua na lotu e vakavulica na ivakarau savasava kei na ivakatagedegede e gadrevi. Au sa raica e mataqu dina na veika e yaco vei ira na tamata ena gauna era vakawalena kina na ivakaro ka digitaka na sala cala. Au sa vakadeitaka makawa sara e lomaqu, meu bulataka na ivakatagedegede ni ivakarau savasava cecere. … Au kalougata vakalevu niu sa mai kunea na dina kau sa papitaiso rawa. Au sa marau sara ga.”7
Na iotioti ni malanivosa ni noqu itukutuku raraba na “Au taleitaka.” Na noda rawata meda kila na kosipeli i Jisu Karisito kei na noda bulataka vagumatua na ivakavuvuli ni kosipeli ena noda bula ena veisiga ena muataka e vuqa na lewe ni Lotu mera tukuna ena mamarau, “Au taleitaka na kosipeli!”
E dau yaco mai na yalo vakaoqo ni da vakila ni sa vakadinadinataka vei keda na Yalo Tabu ni da sa luvena na Tamada Vakalomalagi, ka sa dau nanumi keda, ka da sa tiko ena salatu dodonu. Ena tubu cake na noda taleitaka na kosipeli ni da sotava na loloma nei Tamada mai Lomalagi vata kei na vakacegu sa yalataka tu na iVakabula ni da vakaraitaka tiko Vua ni sa lomada meda talairawarawa ka muri Koya.
Ena gauna duidui eso ni noda bula, se da saumaki vou mai ki na Lotu se lewenilotu dede, eda na raica ni sa seyavu yani na marau taleitaki oqo. Eso na gauna e yaco oqo ena gauna ni ibolebole eso ka dodonu meda bulataka na vosota. Eso na gauna e dau yaco ena gauna ni noda bula sautu kei na tiko vinaka. Ni yaco mai vei au na yalo vakaoqo, au kila ni sa dodonu meu raicalesu na noqu sasaga ni vakatorocaketaka na noqu kila na kosipeli ka bulataka na ivakavuvuli ni kosipeli ena noqu bula.
E dua vei ira na ivakavuvuli ni kosipeli kaukauwa duadua ia e dau dredre toka ena so na gauna me bulataki oya na yalomalumalumu kei na solibula ki na lewa ni Kalou. Na nona masu na Karisito ena Were o Kecisemani, a kaya vua na Tamana, “Ia me kakua ni yaco na noqu lewa, me yaco ga na nomuni lewa.”8 Oqo me sa noda masu talega. Vuqa na gauna, ena masu vakanomodi vakaoqo, eda vakila ni da solegi ena loloma nei Tamada Vakalomalagi, ka ra vakalesuimai na yalo reki lomani oya.
Ena dua na soqoni ni veiliutaki ni Goneyalewa mai Eugene, e Oregon, a noqu madigi meu sota ka veivosaki kei Sister Cammy Wilberger. Na italanoa a wasea vei au o Sister Wilberger sa ivakadinadina ni kaukauwa kei na veivakalougatataki ni dua na goneyalewa me kila, bulataka, ka taleitaka tiko na kosipeli.
Ena vica na yabaki sa oti a mate ena vakacala-ka o Brooke na luvei Sister Wilberger yalewa yabaki 19 ni sereki na vuli ena imatai ni nona yabaki ena univesiti. E nanuma lesu o Sister Wilberger, “Oya e dua na gauna dredre sara ka butobuto ki na neitou matavuvale. Ia, sa mai solia vei keitou o Brooke e dua na isolisoli cecere. Keitou a sega ni raica oqo ena gauna a tubu cake tiko kina, ia ena veiyabaki kei na veigauna ni nona bula lekaleka, a solia vei keirau o Brooke e dua na isolisoli cecere duadua e rawa ni solia e dua na goneyalewa vei rau na nona itubutubu. O Brooke e a dua na yalewa luve ni Kalou bula dodonu. … Ena vuku ni isolisoli oqo ka vakabibi na kaukauwa gumatua ni Veisorovaki, sa yaco vei au na veivaqaqacotaki, loma vinaka, kei na veivakacegui yalataki ni iVakabula. Au sega ni taroga na vanua sa tiko kina oqo o Brooke kau sa kakavaki ga ki na neitou vakaduavatataki lomani.”9
Au sa vakadinadinataka na ituvatuva cecere ni bula marau tawamudu ni Tamada Vakalomalagi. Au kila ni sa kilai keda ka lomani keda o Koya. Au kila ni sa tala mai e dua na parofita, o Peresitedi Thomas S. Monson, me vakayaloqaqataki keda ka vukea meda dusimaki lesu Vua. Sa noqu masu ni da na sasaga yadudua yani meda rawa ni vakaraitaka ena yalonuidei, “Au Momani. Au kila. Au bulataka. Au taleitaka.” Au cavuta na veika oqo ena yalomalumalumu ena yaca i Jisu Karisito, emeni.
Me kilai: Me ikuri ni vuli, au vakatura me wiliki na Alama 32 kei na vosa nei Elder Dallin H. Oaks “The Challenge to Become” (Liahona, Jan. 2001, 40–43).
Show References
-
1. Roma 1:16.
-
2. George Q. Cannon, ena Nodra iVakavuvuli na Peresitedi ni Lotu: Josefa Simici (2007), 299.
-
3. iVakavuvuli: Josefa Simici, 304; raica talega na Martha Jane Knowlton Coray, ivola lailai, Church History Library, Salt Lake City.
-
4. Raica na veika sotavi ni yavunibula ena kila-ka naba 1, Torocake Yadudua ni Goneyalewa (ivola lailai, 2009), 38.
-
5. Jemesa 1:22.
-
6. Mosaia 18:9.
-
7. iVola vakaitaukei.
-
8. Luke 22:42.
-
9. iVola vakaitaukei.

robotstxt: allowed

filter: keep


text:
Na Masu
Ia ni dou sa masu, kakua ni vosa balabalavu walega, me vakataki ira na tawa lotu; ni ra sa nanuma era na roguci ni ra sa vosa balabalavu.
O koya mo dou qai masu vakaoqo:
- "Tama i keimami mai lomalagi, Me vakarokorokotaki na yacamuni".
- "Me yaco na noumuni lew"
- "Me caka na lomamuni e vuravura me vaka sa caka mai lomalagi"
- "Solia mai vei keimami e na na siga oqo na kakana e yaga vei keimami"
- "Ia kakua ni cudruvi keimami e na vuku ni meimami valavala ca, me vala keimami sa sega ni cudruvi ira era sai valavala ca vei keimami"
- "Ia kakua ni kauti keimami ki na vere, ka mo ni vakabulai keimami mai na ca; Ni sa nomuni na lewa, kei na kaukauwa, kei na vakarokoroko, ka sega ni mudu. Emeni".


text:
Mo ni sa vakataki ira na 2,000 na cauravou sotia ena nodra yaloqaqa vaka-lewe ni matabete kilikili ka gugumatua.
Ena bogi nikua au na vosa vakatabakidua tiko vei ira na cauravou, o ira na lewe ni Matabete iEroni, era lako vata mai ena veiyasai vuravura taucoko ki na soqoni raraba oqo ni matabete. Au na wasea vei kemuni na italanoa mai na iVola i Momani baleti Ilamani kei ira na 2,000 na nona cauravou sotia. Eda na kila vakavinaka kina mai na ivolanikalou oqo na kedra ituvaki o ira na cauravou oqo ni gauna makawa—ka veivakauqeti vei kemuni, na cauravou ni gauna oqo. Meu cavuta mada e dua na ivolanikalou taleitaki: “Ia era sa cauravou bulabula kece ka yaloqaqa; io era sa icegu bula ka kaukauwa vinaka tu; me kena ikuri, era sa vakayacora ena yalodina.”1 Yaloqaqa, kaukauwa, itaviqaravi, kei na dina—sa ituvaki ni bula taleitaki dina!
Au gadreva meu raica mada na imatai ni ituvaki ni bula e vakamacalataki ira: “gumatua ena yaloqaqa.” Vei au, oqo e vakamacalataka na nodra yalodina na cauravou mera yaloqaqa ena cakava na ka dodonu, se me vakataka na ivakamacala i Alama, mera “vakadinadinataka na Kalou ena veigauna kecega … kei na veivanua kecega.”2 E sega ni wili rawa na veigauna ni nodra vakaraitaka kina na 2,000 na sotia cauravou oqo na nodra yaloqaqa. Ena yaco talega vei kemuni yadua na veigauna bibi vakaoqo ena nomuni bula e gadrevi kina na yaloqaqa. A wasea vei au o noqu itokani, o John, e dua vei ira na gauna vakaoqori ena nona bula.
Ena vica na yabaki sa oti a vakadonui o John mai na dua na univesiti rogo mai Japani. Ena oka tiko o koya ki na dua na nodra parokaramu ni gonevuli ni veimatanitu eso vata kei ira na gonevuli vuku mai na veiyasai vuravura. Eso era curu ena inuinui mera vakatitobutaka na nodra kila vakavinaka na itovo kei na ivosavosa, ka so era raica ni sa ikakalawa ki na dua na kila vakavuku ka cakacaka e Japani, ia era sa biuta mai na nodra vale mera laki vuli ena dua tani tale na matanitu.
Oti vakalailai ga na nona yaco yani o John, sa tukuni wavoki sara yani vei ira kece na gonevuli vulagi ni na vakayacori tiko e dua na pati ena tabavale e cake ni dua na itikotiko vakaitaukei—na veisureti raraba me ia kina na veikilai. Ena yakavi oya, ratou sa gole sara yani o John kei na rua tale na itokani ki na vanua sa tukuni tiko.
Ni oti na nodratou vodo eleveita ki na fuloa e cake ni vale oya, ratou sa qai muria cake yani o John kei rau na nona itokani na ikabakaba qiqo me yaco ki na tabavale e cake ka ratou laki veicurumaki sara kei ira e kea. Ni sa bogi levu, sa veisau na mua. Sa toso cake na veivosaki, rorogo ni vakatagi, kei na gunu, ka vakakina ni sa yamasamasa o John. Vakasauri ga e dua vei ira sa vakasokomuni ira na gonevuli mera tu wavoki mera na kana tavako mariwana. A vakaveveku mata o John ka tukuna vakatotolo sara vei rau na nona itokani me ratou sa gole. A veivakatanini mai e dua vei rau, ka kaya mai, “John, e rawarawa tu ga—eda na tucake wavoki ga, ni sa yaco mai vei kedatou, tou solia ga yani ka kakua ni kania. Ni va oya tou na sega ni vakamaduataki kedatou e matadra me tou gole yani.” E rogorogo rawarawa oqo vei John, ia e sega ni rogorogo dodonu. Sa kila tu o koya ni sa dodonu me tukuna na lomana ka vakayacora. Ni oti a vakayaloqaqataki koya ka tukuna vei ira ni sa rawa mera cakava ga na ka oya ia sa na gole ga o koya. E dua vei rau na itokani sa nanuma me sa tiko ka oka ki na tu wavoki oya; o kena ikarua sa mani muri John yani vakacudrucudru i ra ena ikabakaba me rau vodo ena eleveita. E rau kurabui, ni gauna e dola kina na katuba ni eleveita, era sa curu mai tuba na ovisa ni Japani, ka lako siviti rau, ka ra lako yani vakatotolo ki na ikabakaba ki na tabavale e cake. Rau a vodo ena eleveita o John kei nona itokani ka gole yani.
Ni ra sa yaco yani na ovisa ena kabakaba e cake, era ulataka sara vakatotolo na gonevuli na waigaga mai delanivale mera kakua kina ni tobo. Ni ra sa latia oti na kabakaba na ovisa, era sa qai tuvai yadudua na gonevuli ena tabavale e cake ka tukuna vei ira yadua mera dodoka na ligadra ruarua. Era sa qai lakova yani na laini na ovisa, ka vakamaqosa sara na nodra boica na nodra idomidomi kei na idusidusi ni qaqalo yadua na gonevuli. O ira kece era a taura na mariwana, era kania se sega, sa vakadeitaki ni ra sa cala, ka levu sara na kena revurevu. Voleka ni o ira kece na gonevuli, era a tiko ena tabavale e cake era a cemuri mai na nodra dui univesiti. O ira era a vakavuna na vakayagataki waigaga oya era a totogitaki vakalawa ka cemuri laivi mai Japani, ka dredre mera lesu e kea me vuqa na yabaki. Na tatadra ni vuli, na veiyabaki ni vakavakarau, kei na kena rawati na cakacaka ena veisiga ni mataka mai Japani sa mai vakarusai vakatotolo sara.
Ia meu tukuna mada vei kemuni na veika a yaco vei iratou na le tolu na veitau oqo. Na itokani a tiko lesu yani ena tabavale e cake a cemuri mai na univesiti mai Japani ka a cakacakataka tu mai vakaukauwa o koya me curu kina ka sa mai lesu i nodratou vale. Na itokani a biuta na pati ena bogi oya vata kei John a vakacavara na nona vuli e Japani ka laki yaco sara me rawata na koroi eso mai na rua na univesiti cecere mai Amerika. E vakauti koya lesu ki Esia na nona cakacaka, ka marautaka sara na nona rawa-ka cecere vakacakacaka. Me yacova mai nikua e dau vakavinavinakataka tu ga na ivakaraitaki ni yaloqaqa nei John. Ia o John, na isau vinaka ni nona bula sa sega ni wili rawa. Na nona tiko mai Japani ena yabaki oya a laki vakamau sara ena marau ka mani rua sara na luvena tagane. Sa yaco sara me daunibisinisi rawati koya ka dua na gauna sa oti sa laki parofesa sara ena dua na univesiti mai Japani. Vakasamataka mada na kena rawa ni laki duidui na nona bula ke a sega ni yaloqaqa me biuta na pati ena yakavi bibi oya mai Japani.3
Ra cauravou, ena yaco na gauna eso vei kemuni, vakataki John, mo ni na vakaraitaka kina e matanavotu na nomuni yaloqaqa dodonu vei ira na nomuni icaba, ko ni na rawa ni vakacacani se vakamadualaki kina. Me kena ikuri, ena nomuni vuravura, na veisaqasaqa kei koya na meca ena valuti vakanomodi toka ga, ena dua na buca ni valu vakatikitiki e mata ni dua na sikirini. Na tekinolaji kei na kena yaga e kauta talega mai na ibolebole eso era a sega mada ni sotava na itabatamata se bera oi kemuni. E kunei ena dua na vakadidike raraba sa oti ni o ira na itabagone nikua era sega walega ni temaki vakalevu sara ena veisiga yadua e koronivuli ia e yaco talega ena initaneti. E kunei ni o ira na itabagone era raica tiko na gunuvi kei na vakayagataki ni waigaga ena veivanua ni veimaliwai vakatamata ena vakatolu se vakavataki na nodra rawa ni vakayagataka vakakina. Ena nona vosa baleta na vakadidike oya, a kaya kina e dua na sekeriteri vakacegu ni kebineti e Amerika: “Na vakadidike ni yabaki oqo e kunea rawa e dua na veivakauqeti vakaicaba kaukauwa—oya na veivakauqeti vakaicaba ni livaliva. Na veivakauqeti vakaicaba livaliva e uabaleti ira yani na itokani kei ira na gone era dau veimaliwai vata tiko. E curubotea yani na itikotiko kei na nona rumu ni moce o gone ena Initaneti.”4 Na vakaraitaki ni yaloqaqa dodonu ena wasoma toka ena dreve mo na kiliki se kakua ni kiliki. Era vakavulici na daukaulotu mai na Vunautaka na Noqu Kosipeli, “Na veika ko digitaka mo vakasamataka ka kitaka ni ko tiko taudua ka vakabauta ni sega ni dua e vakaraici iko tiko sa na ivakaraitaki kaukauwa ni nomu bula dodonu.”5 Mo yaloqaqa! Mo kaukauwa! “Mo tudei ka kakua ni yavalati rawa.”6
Ra cauravou, au sa yalataka ni na vakaukauwataki kemuni na Turaga. “Ni sa sega ni solia mai vei keda na Kalou na yalo ni rere; a yalo ni kaukauwa ga.”7 Ena saumi kemuni ena vuku ni nomuni yaloqaqa kei na itovo savasava—ena marau kei na reki. Na yaloqaqa vakaoqo ena yaco me vua ni nomuni vakabauti Jisu Karisito kei na Nona Veisorovaki, nomuni masu, kei na talairawarawa ki na ivakaro.
E kaya kina o Peresitedi N. Eldon Tanner: “E rawa ki vua e dua na cauravou gone ena lomanibai ni koronivuli me veivakauqeti vakalevu sara ki na veika vinaka. Sa rawa vua e dua na cauravou ena timi ni veicaqe, se univesiti, se vei ira e cakacaka vata tiko, me bulataka na kosipeli, doka na nona matabete, ka tutaka na ka dodonu, me na levu na nona caka vinaka. Ena so na gauna ko ni na sotava na veivakacacani kei na veivakalialiai mai vei ira saraga era vakabauta vata kei iko, e dina ga ni ra na rairai doka na nomu caka dodonu. Ia mo ni nanuma tiko ni a vakararawataki na iVakabula, vakalialiai, kasiviti, ka lauvako baleta ni sega ni gole tani mai na nona dina. Ko ni sa bau tu mada vakadua ka vakasamataka na cava beka ena yaco ke a malumalumu ka kaya, ‘Na cava na betena?’ ka biuta na nona ilesilesi? Eda vinakata beka meda dausorosoro, se meda italai gugumatua se vakacava ga na taucoko ni veisaqasaqa kei na ka butobuto ena vuravura oqo? Meda sa qai yaloqaqa ka tucake yani meda wili vaka-tisaipeli dina ka qaqa i Karisito.”8
Au sureti kemuni mo ni sa vakataki ira na 2,000 na sotia cauravou ena nodra yaloqaqa vaka-lewe ni matabete kilikili ka gugumatua. Mo ni nanuma tiko, na ka o ni cakava, na vanua o ni lako kina, kei na veika o ni raica ena bulia na kemuni ituvaki. O cei o ni vinakata mo ni vakataka? Yaco mo ni dikoni bula kilikili, ivakavuvuli bula kilikili, bete bula kilikili. Tuvanaka e dua na inakinaki mo kilikili kaya ni ciqoma na nomuni cakacakatabu vakalotu e tarava ena yabaki donu ka yaco mo ni ciqoma sara na Matabete i Melikiseteki. Oqo na sala ni bula dodonu e dau sureta mai na veivuke vakalou. E kaya kina na Turaga, “Ia na ilesilesi oqo sa vakatakilai mai kina na kaukauwa va-Kalou.”9
Ena dusimaki kemuni o ira na itubutubu, iliuliu ni matabete, kei na veika vakaliuci vakaparofita era kune tiko ena iTavi Vua na Kalou kei na Me iSakisaki ni iTabagone.
E vakasalataka o Peresitedi Thomas S. Monson ena dua na gauna sa oti:
“Ni vinakati me vakayacori vakavuku na [vakatulewa], e gadrevi kina na yaloqaqa—na yaloqaqa mo kaya sega, na yaloqaqa mo kaya io. …
“Au vakamasuti kemuni mo ni vakadeitaka sara ga oqo, mo ni kakua ni gole tani mai na salatu e mua ki na noda inakinaki: na bula tawamudu vata kei na Tamada mai Lomalagi.”10
Me vaka ga ni ra a vakaio na 2,000 na sotia cauravou ki na nona cibi na nodra iliuliu, o Ilamani, ka muataka mera yaloqaqa gugumatua, sa rawa mo ni cakava talega ena nomuni muria na nomuni parofita iliuliu, o Peresitedi Thomas S. Monson.
Kemuni na noqu lewe ni Matabete i Eroni, au mai tinia niu vakadinadinataka na Kalou na Tamada kei Jisu Karisito kei na vosa nei Josefa Simici: “Oi kemudou na wekaqu, dou yaloqaqa ka ia tikoga ki liu; io dou ia tikoga mo dou rawata na qaqa!”11 Ena yaca i Jisu Karisito, emeni.
Show References
-
1. Alama 53:20.
-
2. Mosaia 18:9.
-
3. iTalanoa vei koya a vola na ivola.
-
4. Joseph A. Califano, Jr., iliuliu ka jeameni ni emeritasi ni National Center on Addiction and Substance Abuse ena Univesiti e Columbia, ena dua na vola itukutuku baleta na vakadidike, casacolumbia.org.
-
5. Vunautaka na Noqu Kosipeli: iDusidusi ki na Veiqaravi ni Daukaulotu (2004), 133.
-
-
7. 2 Timoci 1:7.
-
8. N. Eldon Tanner, “For They Loved the Praise of Men More Than the Praise of God,” Ensign, Nove. 1975, 74–75.
-
-
10. Thomas S. Monson, “The Three Rs of Choice,” Liahona, Nove. 2010, 68.
-
Official Web site of The Church of Jesus Christ of Latter-day Saints
© 2015 Intellectual Reserve, Inc. All Rights Reserved


text:
Ni kerea vagumatua mo ni vakasinaiti ena isolisoli ni loloma cecere, na loloma savasava nei Karisito.
Wale ga oqo keirau a sikova vakaveiwatini na siti o Nauvoo, Illinois. Ena neirau tiko voli e kea keirau a laki dabe toka ena rumu e cake ni Red Brick Store, ka a tiko kina e dua na valenivolavola kei na dua na bisinisi nei Parofita Josefa Simici. Keirau a vakarorogo matua sara kivua na kenadau ni veivakasarasarataki, ena nona dusimaka tiko eso na ka me baleta na Veivakalesuimai ena gauna e liu ka yaco e kea.
Au vakasamataka sara na kena tauyavutaki na iSoqosoqo ni Veivukei kei na so na ivakavuvuli era a ciqoma na marama ni iSoqosoqo ni Veivukei ena rumu sara ga o ya mai vua na Parofita o Josefa. Na veituberi oqori a yaco me ivakavuvuli ka tauyavutaki kina na kena tara cake na iSoqosoqo ni Veivukei. Na inaki ni kena vakarabailevutaki na vakabauta, vaqaqacotaki ni veimatavuvale e Saioni, kei na nodra vakasaqarai ka vukei o ira era gadreva tu na veivuke ka ra a tauyavutaki mai na kena itekitekivu. Era sa vakayacora tiko ga mai na nodra ivakavuvuli na noda parofita.
Ena dua vei ira na soqoni oqori ena gauna e liu, a cavuvosa na Parofita o Josefa mai na volavola nei Paula kivei ira na kai Koronica. Ena nona ivunau kaukauwa ni loloma cecere, a vosa yani kina o Paula ena vakabauta, inuinui, kei na loloma, ka vakacavara ni “Sa uasivi cake vei iratou na loloma.”1
E vakamacalataka na uasivi ni veika e tu ena loloma cecere. A kaya:
“Sa dau vosota vakadede na loloma, sa yalovinaka; sa sega ni vuvu na loloma; sa sega ni vosa doudou na loloma; sa sega ni viavialevu,
“… Sa sega ni qara na ka me nona ga, sa sega ni cudrucudru, sa sega ni daulomaca;
“Sa sega ni rekitaka na ca, ia sa rekitaka na dina;
“Sa ubia na ka kecega, sa vakabauta na ka kecega, sa vakanuinuitaka na ka kecega, sa vosota na ka kecega.
“Sa sega ni mudu na loloma.”2
Ena nona vosa tiko kivei ira na marama, a kaya na Parofita o Josefa: “Kakua ni qiqo nomu rai ena vuku ni nona ivalavala dodonu na wekamu. … Mo vakarabailevutaka na yalomu vei ira na tani kevaka mo [na] vakataki Jisu. … Ni levu cake na nomu yalosavasava kei na ivalavala dodonu, ni tubu cake na nomu vinaka, me rabailevu na yalomu—me kovuti ira yani na tani—sa dodonu mo vosota vakadede ka ciqoma na caka cala ni tamata. Sa ka talei dina na yalo ni tamata!”3
Na ivunau vakaivolanikalou “Sa sega ni mudu na loloma” a yaco me ibole ni iSoqosoqo ni Veivukei baleta ni rokova na ivakavuvuli oqo kei na kena isau a solia na Parofita o Josefa Simici kivei ira na marama ena iSoqosoqo ni Veivukei me ra “vukei na dravudravua” ka “vakabula na yalodra.”4
Na yavu ni ivakavuvuli oqo e taucoko na kena ciqomi mai vei ira na marama ni iSoqosoqo ni Veivukei e vuravura raraba, ni sa ikoya oqo na ivakarau ni cakacaka ni iSoqosoqo ni Veivukei.
Na cava na loloma cecere? Eda rawata vakacava na loloma cecere?
A vakamacalataka na parofita o Momani ni “sa vu mai vei Karisito na loloma sa uasivi sara,”5 ka vakavulica o Paula ni “sa ivau vinaka sara … na dauloloma,”6 ka tukuna tale vei keda o Nifai ni “sa vakaroti ira kece ga na Turaga na Kalou me ra lomasoli, ia na lomasoli sa ikoya na loloma.”7
Ni raici lesu tale na ivakamacala e liu nei Paula ena loloma, eda vulica ni loloma cecere e sega ni dua ga na cakacaka se eso na ka eda solia yani ia e dua na ituvaki, e dua na ituvaki ni yalo, na yalo vinaka ka vakavuna na cakacaka ni yalololoma.
A vakavulica tale ga o Momani ni loloma cecere o ya a soli kivei ira na tisaipeli dina ni Turaga vakakina ni loloma cecere o ya e vakasavasavataki ira era sa rawata.8 Me kena ikuri, eda vulica ni loloma cecere o ya sa ikoya e dua na isolisoli vakalou ka sa dodonu me da vakasaqara ka masulaka. E gadrevi me tu e lomada na loloma cecere me rawa kina ni da rawata na matanitu vakasilesitieli.9
E dodonu me da taroga se itagede cava ena vukea na noda vakatorocaketaka na loloma cecere, na noda kila ni Turaga e kerei keda “me[da] vakaisulu ena loloma.”10
Taumada e dodonu me tu vei keda na gagadre me vakalevutaki kina na loloma cecere ka da vakalevutaka cake noda vakataki Karisito.
Na ikalawa e tarava sa ikoya na masumasu. E vakamasuti keda o Momani me da “masuta na Tamada ena yalomudou taucoko me vakasinaiti [kemudou] ena loloma oqo.” Na loloma vakalou oqo sa ikoya na loloma cecere, kei na noda sa vakasinaiti ena loloma oqo, io “eda na tautauvata kei Koya.”11
Na wiliki ni ivolanikalou e veisiga e rawa me kauta yani noda vakasama kivua na iVakabula kei na dua na gagadre me da ucui Koya vakalevu cake.
Au digitaka meu vakaliliga e dua na droini mai vei Minerva Teichert ena noqu valenivolavola, ka kena iulutaga Vakabulai ni Luve Ni Sipi Sa Yali. E vakaraitaki tu kina na iVakabula ena nona tucake tu ena kedra maliwa na Nona sipi a keveta vakamalua tu e dua na luve ni sipi lailai e Ligana. E vukea noqu raitayaloyalotaka na Nona kerekere: “Vakani ira na noqu sipi,”12 ka kena ibalebale vei au me da qaravi ira kece sara era vakavolivoliti keda ka vakabibi kivei ira era gadreva tu na veivuke.
Sa ivakaraitaki uasivi ni kena vakadewataki na loloma na iVakabula. Ena Nona cakacaka vakalotu a vakaraitaka o Koya na yalololoma me baleti ira na viakana tu, me baleti ira na ivalavala ca, ira na vakararawataki, kei ira na tauvimate. A veiqaravi kivei ira na dravudravua kei ira na vutuniyau; kivei ira na marama, gonelalai, kei na turaga; ki na matavuvale, itokani, kei ira na vulagi. A vosoti ira sa daubeitaki Koya, ka vakararawataki ka mate ena vukudra na tamata kece ga.
Ena nona bula taucoko, a vakaraitaka tale ga na loloma cecere na Parofita o Josefa Simici ena nona lomani ira ka dokai ira na tani. E kilai levu o koya ena nona yalovinaka, veinanumi, yalololoma, kei na nona kauwaitaki ira era vakavolivoliti koya.
Nikua, eda sa vakalougatataki ena nona vakaraitaka tiko e dua na noda parofita na loloma cecere. E sa ivakaraitaki kivei keda kei na vuravura o Peresitedi Thomas S. Monson. E daramaka na iubi ni loloma. E yalovinaka, yaloloma, ka dausolisoli; ka dua na dauveiqaravi dina ni Turaga o Jisu Karisito.
E vakatavulica vakaoqo o Peresitedi Monson: “Na loloma cecere sa ikoya na noda vosota e dua e vakararawataki keda. Sa ikoya na noda sega ni vakatara me da cudru vakarawarawa. Sa ikoya na noda ciqoma na malumalumu kei na guce. Sa ikoya na noda ciqomi ira na tamata ena kedra ituvaki dina. Sa ikoya na noda raibaleta na kedra ituvaki vakayago ka na sega ni katabuto mai ni toso tiko o gauna. Sa ikoya na noda vorata na yalo ni veivakaduiduitaki.”13
Ni tu vei keda na loloma cecere, eda na guta me da veiqaravi ka vukei ira na tani ena gauna mada ga ni dredre, ka sega ni vinaka me kilai se mo saumi lesu kina. E sega ni da waraka me da lesi se veivuke baleta ni sa noda ivakarau sara ga. Eda na raica ni da na vakasinaiti ena loloma cecere ena noda digitaka me da yalovinaka, veikauwaitaki, lomasoli, veiciqomi, veivosoti, sega ni veivakaduiduitaki, ka sega ni nanumi koya ga vakai koya.
E vakarautaka na iSoqosoqo ni Veivukei e vuqa sara na sala mera qaravi kina eso. E dua vei ira na sala bibi duadua me cakacakataki kina na loloma cecere sa ikoya na dauveisiko. Ena noda vakayacora vinaka na noda veisiko eda na sotava kina e vuqa na madigi ni loloma, veiqaravi, ka qaravi ira tale eso. Na vakayacori ni loloma cecere, se loloma, ena vakasavasavataka ka vakatabui kina na yaloda, ka vukei keda me da yaco me da vakataka vakalevu sara na i Vakabula vakalevu.
Au qoroqoro ena noqu vakadinadinataka na cakacaka sega ni wiliki rawa ni loloma cecere ka vakayacori tiko ena veisiga mai vei ira na dauveisiko e vuravura raraba ka ra qarava ga vakai ira mai na nodra gagadre o ira vakayadudua na marama kei na nodra matavuvale. Kivei kemuni na dauveisiko, au kaya, “Mai na cakacaka lalai ni loloma cecere oqori, o ni sa muria tiko kina na iVakabula ka iyaya tiko ni cakacaka ni Ligana ena nomuni veivuke, veikauwaitaki, veilaveti, veivakacegui, vakarorogo, veivakayaloqaqataki, veisusu, veivakavulici, ka vakaukauwataki ira na marama ko veiqaravi tiko kina.” Meu wasea mada vakacaca eso na ivakaraitaki ni veiqaravi vakaoqo.
E vakaleqai Rosa tiko na malumalumu ni matenisuka kei na so tale na mate lalai. A lewena na Lotu ena vica na yabaki sa oti. E tinanigone sega ni vakawati ka tiko kei luvena tagane cauravou.E wasoma nona dau curu vagauna tiko i valenibula, me siga vica. O ira na nona dauveisiko yalololoma e sega wale ga ni ra dau kauti koya ki valenibula, ia era veisiko ka vakacegui koya ena valenibula ka ra dau qarauna na luvena tagane e vale vakakina ni laki vuli. O ira na nona dauveisiko era veiqaravi me vaka era nona itokani ka lewe ni nona matavuvale.
Ni oti e vica na imatai ni veisiko bibi kivua e dua na marama, a kunea o Kathy ni marama oqo e sega tu ni kila na wilivola ia a vinakata me vulica. A lomasoli o Kathy me veivuke e dina ga ni kila tu ni na kania sara ga na gauna, gadreva na yalovosota, kei na yalodei.
O Emily e dua na marama vakawati gone ka vakasaqara tiko na dina. E sega soti ni taleitaka na lotu, na turaga watina Michael. Ena nona a tauvimate o Emily ka curu ki valenibula ena dua na gauna, e dau kau kakana ki na matavuvale, o Cali, e dua na marama lewe ni iSoqosoqo ni Veivukei ka rau tiko veivolekati tale ga, meimei vei luvedrau, samaka na vale, ka vakarautaka me ciqoma o Emily na veivakalougatataki ni matabete. Na veicakacaka ni loloma cecere oqo a vakamalumalumutaka na lomai Michael. A nanuma me sa lako kina ki na soqoni ni Lotu ka laki sotavi ira na daukaulotu. E rau sa qai papitaiso wale ga oqo o Emily kei Michael.
“Sa sega ni mudu na loloma. … Na loloma … sa yalovinaka, … sa sega ni qara na ka me nona ga, … sa ubia na ka kecega, sa vosota na ka kecega.”14
A kaya o Peresitedi Henry B. Eyring:
“Na itukutuku ni iSoqosoqo ni Veivukei e sinai tu ena italanoa ni nodra veiqaravi totoka dauveinanumi. …
“Na isoqosoqo oqo era lewena o ira na marama era dauloloma e yalodra dina ka ra rawata ni ra kilikili kaya ka mororoya tiko na nodra veiyalayalati ka soli wale ga ena Lotu dina ni Turaga. Na nodra loloma cecere e lako mai Vua ena vuku ni Nona Veisorovaki. E dusimaki ira kina nodra cakacaka ni loloma cecere na Nona ivakaraitaki—kei na vakavinavinakataki ni Nona isolisoli tawayalani ni loloma vakalou—kei na Yalo Tabu, ka a tala mai o Koya me mai nodra itokani na Nona italai ena nodra ilesilesi ni loloma vakalou. Ena vuku ni ka oqori, era sa vakayacora rawa ka cakava na veika vovou baleti ira na tani ka kune marau ena gauna mada ga era sotava tu kina na leqa lelevu”15
Na vakayacori ni veiqaravi kei na vakatetei ni loloma cecere kivei ira eso e vukea noda vorata na duidui ni veika dredre ka vakalailaitaka na bolebole era kauta mai.
Au lesu tale ena gauna oqo ki na nona veivakatavulici o Parofita Josefa kivei ira na marama ena gauna ni Veivakalesuimai e liu. A kaya ena nona vakauqeta tiko na kena vakayacori na loloma cecere kei na gugumatua: “Kevaka mo na bula rawata na ivakavuvuli kece oqo, sa na qai levu ka lagilagi na kemu isau ena matanitu vakasilesitieli! Kevaka ko na rawata tiko mo caka dodonu, era na sega ni tarovi na agilosi me ra mai nomu itokani.”16
Me vaka ga na gauna e liu sa vakakina nikua mai Nauvoo, ena nodra veilakoyaki na marama ena vakasaqaqara ka vukei ira era gadreva tu na veivuke. O kemuni na marama ena matanitu o ni yavudei ni veivaqaqacotaki vakayalo, veiqaravi ena yalololoma, kei na yalodina. Era dauveisiko gugumatua ka daukauwaitaki ira tale eso. Era muria na ivakaraitaki ni iVakabula ka cakava na veika e cakava o Koya.
Na marama kece ni iSoqosoqo ni Veivukei e rawa me ra vakasinaiti ena loloma, ni ra kila ni nodra cakacaka lalai ni loloma cecere e tiko kina na kaukauwa ni veivakabulai kivei ira eso vaka kina o ira. E yaco me ra kila ena veivakadeitaki ni loloma cecere sa ikoya na loloma savasava nei Karisito ka sega ni mudu.
Ena nomu wilika na itukutuku ni iSoqosoqo ni Veivukei, ena vakauqeti iko mo raica ni ivakavuvuli bibi oqo ni kosipeli sa ikoya e dua na iulutaga kilai vinaka ena loma ni ivola taucoko.
Meu tinia ena dua na veisureti kivei kemuni kece sara na marama ena Lotu mo ni kerea vagumatua mo ni vakasinaiti ena isolisoli ni loloma cecere, na loloma savasava nei Karisito. Ni vakayagataka na nomuni ivurevure kece sara ni caka vinaka, ena kauta mai na vakacegu kei na veivakabulai kivei ira era vakavolivoliti kemuni, oka kina na nomuni dui matavuvale. Ena vakalougatataka na Turaga na nomuni sasaga mo ni rawata.
Me kauti keda me da vakatorocaketaka ka cakacakataka na loloma cecere kivei ira kece sara era vakavolivoliti keda, na noda kila na loloma levu ka vakarautaka tu na Tamada kei na Luvena me baleti keda, vakakina na noda vakabauta kei na vakavinavinakataka na Veisorovaki. Sa noqu masu oqo ena yaca i Jisu Karisito, emeni.
Show References
-
1. 1 Korinica 13:13.
-
-
3. Josefa Simici, ena Luvequ Yalewa ena Noqu Matanitu: Na iTukutuku kei na Cakacaka ni iSoqosoqo ni Veivukei (2011), 23.
-
4. Josefa Simici, ena Luvequ Yalewa ena Noqu Matanitu, 17.
-
5. Moronai 7:47
-
6. Kolosa 3:14.
-
7. 2 Nifai 26:30.
-
8. Raica na Moronai 7:48.
-
9. Raica na Ica 12:34; Moronai 10:21.
-
-
11. Moronai 7:48.
-
12. Raica na Joni 21:16–17
-
13. Thomas S. Monson, “Sa Sega ni Mudu na Loloma,” Liaona, Nove. 2010, 124.
-
-
15. Henry B. Eyring, “Na iYaunibula Tudei ni iSoqosoqo ni Veivukei,” Liaona Nove. 2009, 121.
-
16. Nodra iVakavuvuli na Peresitedi ni Lotu: Josefa Simici [2007], 523.


text:
Me da biuta kece sara na noda ivalavala ca, lelevu ka lalai, me baleta na veivakalougatataki ni Tamada ena bula tawamudu.
E a taroga na iVakabula vei ira na Nona tisaipeli na taro: “Cava ena solia na tamata me isau ni yalona?”1
Qo e dua na taro e dau tukuna wasoma o tamaqu meu vakasamataka ena veiyabaki sa oti. Niu tubucake tiko, erau dau lesia vei au na noqu itubutubu meu sasamaki e loma ni vale ka rau qai dau saumi au ena cakacaka au cakava. Au qai dau vakayagataka na ilavo o ya, sivia toka e 50 na sede meu laki sara iyaloyalo kina. Ena gauna o ya e rauta ni 25 na sede na icurucuru ni dua na gonelailai. Qo sa na qai vo kina e 25 na sede me saumi kina na loli, ka dau tau ya 5 na sede dua. Dua na iyaloyalo ka kena i vaqa e lima na loli! O ya sa bau totoka dina sara ga.
Totoka tu na soko me yacova niu sa yabaki 12. Ena noqu sa laini tu meu voli tikite au qai kila ni sa tauya 35 na sede na icurucuru ni yabaki 12, ka kena ibalebale sa na lailai mai na rua na loli. Ena noqu se bera ni tu vakarau me sotava na leqa oqo, au sa qai vakanananu lo ga e lomaqu, “Tautauvata sara ga na kemu irairai mai na macawa sa oti.” Au toso yani ka sauma na 25 na sede na isau ni tikite. E sega mada ga ni sauriva o kesia, kau qai sauma e lima na loli ka sega ni tolu.
Niu marautaka tiko na ka au cakava, au sa gole yani ki vale ka laki talanoataka vei tamaqu na ka au sa cakava. Sega ni tukuna o koya e dua na ka ena noqu talanoataka tiko na ka e yaco. Niu sa vakacavara noqu italanoa, e rai cake mai o koya ka kaya, “Luvequ, ko sa na volitaka tu vaqori na yalomu ena dua na sede lailai vaqori?” E curu basikata sara ga na utoqu yabaki 12. Au na sega vakadua ni guilecava na lesoni o ya.
Vica na yabaki e muri au a qai taroga e dua na lewe ni Matabete iMelikiseteki. Turaga vinaka ka dau lomani iratou na nona matavuvale. Sa vuqa na yabaki na dede ni nona sa sega tu ni lako i lotu. Dua tiko na luvena tagane ka lewena tu e dua na matatimi ni qito ka ra dau vakatovotovo ka qito ena Sigatabu. Eratou sa winitaka e levu sara na icovi ni qaqa. Ni keirau sa mai sota, au vakananuma ga vua ni o koya e tu vua na matabete, ka sa yalataki tu vua ni kevaka me na dina ki na nona itavi kei na veiyalayalati, sa na soli vua na “veika kece e nona na Tamada.”2 Au sa qai tarogi koya, “Ena sau levu beka na isau ni dua na icovi ni qaqa mai na veika e taukena na Tamada?” Kaya mai o koya, “Au kila na ibalebale ni nomu taro” ka sa mai lokuca sara me sa na lai raici nona bisopi.
Nikua ena rawarawa na noda rawai ena veika ni vuravura—e dina ga ni vinaka na ka eda via cakava. Sa na gadreva ga o vuravura meda “[rai] sara ki liu.”3 E dua e tarogi au, “Cava ena yaco ke gunuvi e dua ga na bilo?” E rawa ni ko raica ni oqo na taro mai vua na vuni ca? E a taroga o Keni, “Ko cei na Turaga meu mai vakarorogo vua?” 4 sa qai mai vakayalia na yalona. Ni sa mai vakadonui koya ga vakataki koya ena ivalavala ca, sa veirawai kina o Setani. Me baleta walega e dua na tavaya sucu,5 dua na yaca e sipelitaki cala,6 dua na kuro rourou,7 sa veisolitaki na itutu ni ulumatua kei na ivotavota vakavuvale sa veisolitaki.
Ni da vakasamataka tiko na kena veisautaki na sede lailai se icovi ni qaqa ena noda bula, meda na tovolea meda vakadonui keda vakaikeda me vakataki Keni, se meda na sasaga meda na muria ga na loma ni Kalou. Na taro e tu me tarogi, e sega li ni da sa cakava tiko na ka e gadrevi me vakadodonutaki, baleta ni o ya na ka eda dau cakava. Ia, na taro qo, eda na “kino” se eda na “vakaotia” na veikacivi e soli vei keda meda cakava na loma i Tamada? 8
E lomani keda na Turaga ena noda dau cakadodonu, ia ena gadreva ga meda veivutuni ka yalodina tiko. Eda wilika ena iVola Tabu na cauravou vutuniyau dau talairawarawa ka a taroga na iVakabula, se cava me cakava me rawata kina na bula tawamudu. Sa qai vuki tani ena yalorarawa ni sa kaya vua na iVakabula, “Dua na ka sa vo vei iko mo cakava: … Volitaka na veika kece e tu vei iko.”9
Ia, e dua talega na tamata vutuniyau ena veika vakavuravura, na nodra tui na Lemanaiti, na tamai Lamonai, ka a taroga talega na taro vata o ya baleta na bula tawamudu, ena nona kaya: “A cava meu kitaka meu sucu vou kina meu luve ni Kalou, me bokoci kina na noqu ivalavala ca ka meu ciqoma na Yalo Tabu[?] … Au sa rawa ni solia na noqu matanitu meu rawata ga na bula tawamudu.”10
Ko ni nanuma tiko na ka a kaya lesu na Turaga vei Eroni me kaya? “Mo vakamalumalumutaki iko vua na Kalou, ka veivutunitaka na nomu ivalavala ca, ia mo cuva vua na Kalou ka masuta na yacana ena vakabauta ko na qai rawata vakaidina na ka ko sa gadreva.”11
Ni sa kila na tui na ka e vinakati ena vuku ni vakacacabo, sa qai yalomalumalumu ka vakacabo masu, “Isa kemuni na Kalou, … Au na veivutunitaka na noqu ivalavala ca kece ga meu kilai kemuni.”12
Oqo na veiveisau e vinakata na iVakabula vei keda: meda biuta kece sara na noda ivalavala ca, lelevu ka lalai, me baleta na veivakalougatataki ni Tamada ena bula tawamudu. Me sa kau laivi na vakadonui koya vaka ikoya, vakaiulubale, lomalomarua, lomatarotaro, lokuyara, vakarairai, dokadoka, vakasama ni vakalelewa, kei na ca ni veika ena noda vakatulewa ga vaka ikeda. Meda sa na tawasei keda tani mai na veika vakavuravura ka bulataka na irairai ni Kalou ena noda bula.13
Turaga kei na marama, ni nanuma tiko ni ivakaro oqo e sega walega ni baleta na veika ca e dau caka. Ni sa yavala tiko ga na vuni ca sa dodonu talega meda yadra ka kakua ni “vakawelewele.”14 Na veiucui kei na Kalou sa kena ibalebale na noda dau veiqaravi. Sa tu na ivalavala ca e dau vakayacori, kei na kena e sega ni dau vakayacori, ka sa dodonu meda ulabaleti rau ruarua.
Ena noqu veiqaravi tiko vaka peresitedi ni kaulotu mai Aferika, au a vulica kina na dina oqo. Au a gole tiko ki bose kau raica e dua na gonetagane lailai ni tagi vakadomoilevu tiko e bati ni sala. Rogo mai vei au e dua na domo ka kaya, Tu vakadua ka vukea na gone oqori.” Niu rogoca ga na domo sa lako mai na lomatarotaro: “Sega ni rawa mo tu vakadua. Ko na berata nomu bose. O iko na veiliutaki ena bose ka sega ni rawa mo curu bera tu yani.”
Niu yaco yani ena vale ni bose, au rogoca tale na domo vata ga o ya ni kaya, “Lako ka laki vukea na gone tagane o ya.” Au sa qai solia na ki ni noqu motoka vua e dua na lewe ni Lotu yacana o Afasi, ka tukuna vua me laki kauta mai vei au na gone tagane o ya. Oti ga e 20 na miniti sa yaco tale mai, sa wawa tiko e tuba na gone tagane o ya.
Rauta ni yabaki 10. Keitou kunea ni sa mate o tamana ka vesu tu e valeniveivesu o tinana. E bula mai na vanua vakaloloma mai Accra kei na dua na dauveisusu, ka vakani koya ka solia na vanua me moce kina. Me rawa ni tiko e kea me na dau laki volitaki ika vesa e gaunisala ena veisiga. Ia, ena siga o ya e qai tatara yani kina nona taga sa kalamu tu na nona taga. Sa yali taucoko sara ga na nona ilavo. Keirau sa kila sara tu ga kei Afasi ni kevaka me lesu yani ki vale qai sega na ilavo, sa na kana kuita, ka tukuni ni lasulasu, qai cemuri ki tuba me laki bula tu e gaunisala. O ya sara ga na gauna au qai raici koya kina keirau vakacegui koya, vakaisosomitaka na veika sa yali, ka kauti koya lesu vei nona dauveisusu.
Niu sa lesu i vale ena yakavi o ya au sa vulica kina e rua na ka dina. Ai matai, na Kalou ena dau nanumi keda kece sara ka na sega vakadua ni laivi keda; kena ikarua, au kila ni dodonu me dau rogoci na domo ni Yalotabu e lomada ka lako “vakatotolo”15 ki na vanua cava ga e kauti keda kina, ka kauta laivi na taqaya se leqa tubukoso.
Ena dua na yakavi eratou a taroga na tisaipeli na iVakabula se o cei e bibi ena matanitu vakalomalagi. Tukuni vei iratou me ratou saumaki, yalomalua, ka talairawarawa me vakataki ira na gone lalai. Sa qai kaya, “Sa lako mai na Luve ni tamata me vakabulai koya sa yali.”16 E vakamacalataka na inaki ni bula o Koya, ena dua ga na iyatuvosa. Meda lako yani ka veivakabulai—vei ira sa yali, ira sa muri, kei ira na lalai. Sega soti ni manata na drovaka na ivalavala ca; e dodonu meda “sautaninini ena mosi ni veivakararawataki”17 ka “vakaitavi vagumatua,”18 meda vukei ira na tani me ra saumaki mai. Ena yalololoma kei na dauloloma meda mokoti ira kina na cidroi,19 meda na sauma na nodra tagi na gone luveniyali ena tagiyaso kei na nodra kerekere o ira era sa tu ena butobuto kei na yaluma,20 kei na nodra kaci veivuke na veimatavuvale era leqa tu. “E sega ni gadreva sara o Setani me ra vakataki Keni se o Jutasa kece na tamata …,” e kaya o Elder Neal A. Maxwell. “E gadreva walega o koya me rawai ira na tamata nuitaki … mera raica ni o ira era tu ga ena kena veimama.”21
Ena dua na koniferedi ni iteki se qai oti walega qo, a basika mai e dua na gonetagane yabaki tinivakacaca ka tarogi au, “E lomani au na Kalou?” Na noda bula ni veiqaravi me vakadeitaka ni Kalou e sega ni biuta tani e dua.
Na taro,“Cava ena Solia na Tamata me iSau ni Yalona?” Ena vinakata o Setani meda volitaka na noda bula baleta na loli kei na icovi ni qaqa ena qito e vuravura. Ia, sa kacivi keda tiko na iVakabula, ka sega na kena isau meda veisautaka na noda ivalavala ca, ka taura na Nona ivakavuvuli me noda, ka kauta ki na vuni yaloda kei ira eda na rawa ni vakabula. Ena ka oqo ena noda kina na veika kecega e tu vua na Kalou, ka dau tukuni tu ni uasivita na veimataqali iyau kecega e tu oqo e vuravura.22 O rawa li mo raitayaloyalotaka?
Ena dua noqu ilakolako walega oqo ki Nicaragua, au raica kina e dua na iukuku ceuti ena dua na matavuvale au a sikova. E vakaoqo na ka e ceuti tu kina,” Sa iyau talei duadua vei au na noqu ivakadinadina. Sa vaka o ya vei au. Na noqu ivakadinadina sa noqu iyau talei sara, ka sa tu e lomaqu, kau laiva vei kemuni na noqu ivakadinadina ni lotu oqo na Lotu dina ni Kalou ka sa tu me kena iliuliu na noda iVakabaula ka dusimaki ira tu na Nona parofita digitaki. Ena yaca i Jisu Karisito, emeni.
Show References
-
1. Maciu 16:26.
-
-
3. Jekope 4:14.
-
4. Mosese 5:16.
-
5. E a vakavuna e dua na tavere e dua na tavaya sucu vakirimu vei rau na watina o Thomas B. Marsh kei Mrs. Harris, ka rau a sa duavata me rau caka jisi. Ni sa raica o Mrs. Harris ni sega ni okata o Mrs. Marsh na kirimu ena tavaya sucu, ia e maroroya ga me baleti koya, sa qai rarawataka ka vakavuna na nodrau veivala. Kauta o Thomas Marsh na ka oqo vei bisopi ka qai taura o bisopi na yasana nei Mrs. Harris. E a lako mai vei bisopi ki na matabose e cake ka laki yaco sara ki na Mataveiliutaki Taumada ka ra duavata kece ni a cala ga o Mrs. Marsh. Qo e vakavuna sara ga e dua na duidui levu vei Thomas Marsh kei iratou na Veitacini. Tarava sara ga mai o ya, ni a laki vakadinadinataka o Thomas Marsh ena dua na mataveilewai e Missouri ni ra sa meca ni Yasana o Missouri na lewe ni lotu Momani. (Raica na George A. Smith,“Discourse” Deseret News, Epe. 16, 1856, 44.)
-
6. Na gauna e kacivi kina mai vei Parofita Josefa Simici o Simonds Ryder me laki veiqaravi vaka daukaulotu, qai raica o Ryder ni sipelitaki cala tu na yacana me “Rider”ena ivakatakila tabaki o ya. Qo e vakavuna sara ga na nona sa vukitani ka laki yaco o koya me dua na ilawalawa ka ra a vakabira na vutika ni manumanu ena yagona na parofita. O Ryder a sega ni kila ni o Josefa Simici e dau wiligusutaka ga vua na nona vunivola na ivakatakila ka sega ni kila na cala ni kena sipelitaki na yacana. (Raica na Milton V. Backman Jr., The Heavens Resound: A History of the Latter-day Saints in Ohio, 1830–1838 [1983], 93–94; Donald Q. Cannon kei Lyndon W. Cook, eds., Far West Record: Minutes of The Church of Jesus Christ of Latter-day Saints, 1830–1844 [1983], 286.)
-
7. Ena iVakatekivu wase 25 eda wilika kina ni a volitaka na nona itutu vaka ulumatua o Iso vei Jekope ena dua na kuro rourou “madrai kei na rourou” (tikina 34).
-
8. Raica na Vunau kei na Veiyalayalati 19:18–19.
-
9. Raica na Marika 10:21–22.
-
10. Alama 22:15.
-
11. Alama 22:16.
-
12. Alama 22:18.
-
13. Raica na Alama 5:14–19.
-
14. Alama 60:7.
-
15. Marika 1:18.
-
16 Maciu 18:11.
-
17. Jekope 1:8.
-
-
19. Raica na Luke 15:11–32.
-
20. Raica na Josefa Simici—iVolatukutuku 1:15–16.
-
21. Neal A. Maxwell, Deposition of a Disciple (1976), 88.
-
22. Raica na Vunau kei na Veiyalayalati 19:38.


text: 1Sa qai soli vei au e dua na gasau ni vakarau vaka na i titoko, ka tukuni vei au, “Tu cake ka vakarautaka na vale ni Kalou kei na i cabocabo ni soro kei ira era sa lotu tiko kina. 2Ia kakua ni vakarautaka na lomanibai e na taudaku ni vale; kakua ni vakarautaka koya, ka ni sa soli oti koya ki vei ira na veimatanitu. Ia era na buturaka na Koro Tabu ka vula vasagavulu ka rua. 3Ka'u na solia na kaukauwa vei rau na noqu i vakadinadina e rua me rau vunau me dua na udolu rua na drau ka onosagavulu na siga, ka rau na vakaisulu e na sulu taga” 4Sa i rau oqo na vu ni olive e rua kei na i tutu ni cina e rua e rau sa tu e na mata i koya na Turaga kei vuravura. 5Ia kevaka e dua e vinakata me vakacacani rau, e na lako mai gusudrau na bukawaqa ka vakarusai ira na nodrau meca; e na vakamatei vakaoqo ko koya e na via vakacacani rau. 6Sa tu vei rau na kaukauwa me rau sogoti lomalagi kina, me kakua ni tau na uca e na gauna e rau vunau voli kina. E rau sa lewa tale ga na wai me rau vukica kina me dra, ka me rau yaviti vuravura tale ga e na veimate ea keee ga e na veigauna ga e rau vinakata kina. 7Ia ni sa eava na nodrau vunau e na qai valuti rau na manumanu ka a cabe cake mai na loma ni qara sega ni katumi rawa, ka na rawai rau, ka vakamatei rau. 8Ia e na biu wale tu ga na yagodrau e na saqata ni koro levu ka vakatokai vakaibalebale ko Sotoma se ko Ijipita, na koro e a lauvako kina ki na kauveilatai na nodrau Turaga. 9Era na la'ki vakaraica tu na yagodrau me tolu veimama na siga ko ira mai na veimataqali tamata, na veiyavusa, na duivosavosa kei na veimatanitu, ka ra na sega ni laiva me buluti na yagodrau e na i bulubulu. 10Ia ko ira era tiko e vuravura era na rekitaka na nodrau mate ka ra na mamarau ka veisoli ka ni loloma; ka ni rau a dau vakararawataki ira ka tiko e vuravura ko i rau na parofita oqo. 11Ia ni sa oti e tolu veimama na siga sa qai ceguvi rau na Kalou e na i cegu ni bula; ka rau sa qai tu cake; ka sa ka levu na rere sa curumi ira era raici rau. 12E rau sa qai rogoca e dua na domo levu mai lomalagi sa kaya vei rau, “Drau lako mai ki ke!” A rau sa qai lako cake ki lomalagi e na o ni ra sa rai tu na nodrau meca. 13E na gauna sara ga koya sa qai yaco kina e dua na uneune levu, ka sa bale e dua na i katini ni koro, ka ra sa mate kina e lewe vitu na udolu na tamata. Ia ko ira na kena vo era sa rere ka ra sa vakarokoroko vua na Kalou ni lomalagi. 14Sa qai takali yani na i karua ni ka rarawa; ka raica, sa voleka sara mai na kena i katolu. 15Sa qai uvuca na nona davui na i kavitu ni agilosi, ka sa rorogo e so na domo levu mai lomalagi, ka ra kaya, “Sa qai yaco me nona na noda Turaga kei na nona Karisito na matanitu ni vuravura oqo, ka na veiliutaki tiko ko koya ka sega ni mudu!” 16Era sa qai tekiduru na qase e lewe ruasagavulukava ka ra dabe tiko e na nodra i tikotiko vakaturaga e na mata ni Kalou ka ra vakarokoroko vua na Kalou, 17ka kaya: “Keimami vakavinavinaka vei kemuni na Turaga na Kalou Kaukauwa Sara, kemuni ko ni sa bula tiko e na gauna oqo, ko ni sa bula talega e liu, ni ko ni sa qai vakayagataka na nomuni kaukauwa levu ka vakatekivu veiliutaki. 18Era sa cudrucudru na veimatanitu ia, sa yaco mai na nomuni cudru kei na gauna me ra sa veilewaitaki kina na mate. Na gauna me ra saumi kina na nomuni bobula, ko ira na parofita kei ira na yalosavasava, kei ira era rerevaka na yacamuni, se ra tamata wale se ra cecere. Sa kena gauna me ra vakarusai kina ko ira era sa vakarusai vuravura tiko!” 19Sa qai dolavi na vale ni Kalou mai lomalagi, ka sa rairai e na loma ni vale na Kato ni nona veiyavalati; a sa tarava na tibi ni liva, na veirorogo levu so, na vadugu ni kurukuru, na uneune kei na tau bi ni uca cevata.


text:
Meda sa qai karona ka kila vakavinaka na veivakurabuitaki kei na kalougata ni matabete. Meda sa qai ciqoma ka taleitaka na ilesilesi eda sa kerei meda vakayacora.
Na Rekitaki ni Vuka
Ena vuqa na yabaki sa oti keimami a lomavata eso na kavetani ni waqavuka me keimami vakavotukanataka e dua na neimami tatadra vakacauravou lalai me keimami vakavinakataka e dua na waqavuka makawa taleitaki. Keimami a volia vata sara e dua na 1938 Piper Cub makawa ka tekivu cakacakataka na kena vakalesuimai ki na kena ituvaki taumada. A taleitaki sara tiko na cakacaka oqo. E vakaibalebale vakalevu cake vei au baleta niu a vulica na vuka ena mataqali waqavuka vata ga oqo niu a se cauravou.
A caka na waqavuka oqo ni oti toka e 35 na yabaki ni isevu ni nodratou vuka kilai levu na veitacini na Wright. E dau vaqaseni au niu vakasamataka.
Na idini e sega ni livaliva na kena itabataba; ni ko sa yavalata tiko na idini mai na idabedabe ni pailate, e dua me na tiko e ra me taura matua na paropela ka cowiritaka vakaukauwa me yacova ni sa yavala ga vakataki koya na idini. Na kena yavala vakayadua na idini e dau gauna ni mamarau kei na qaqa.
Ni sa tubu na waqavuka, e kilai vakavinaka ni a sega ni buli na Piper Cub me totolo. Na kena dina, ni dau robadonu mai e dua na cagi kaukauwa, sa vaka me keitou sa sega tu ni toso. Au nanuma na neirau a vuka baleta tiko kei Guido na luvequ tagane lailai na gaunisala levu mai Jamani, ka dina sara, ni ra totolo cake mai vei keirau na motoka era!
Ia, e dina, au taleitaka vakalevu na waqavuka lailai oqo! A sala vinaka duadua me kilai kina na veivakurabuitaki kei na totoka ni vuka. Ko na rawa ni rogoca, vakila, boica, tovolea, ka raica na veika e baleta na vuka. E ratou a vakaraitaka vakaoqo na veitacini na Wright: “E [sega ni dua na ka ] e vakatauvatataki rawa ki na nodra rekitaka na dauvuka na nodra vukataki tu e maliwa lala ena rua na ivukavuka vulavula levu.”1
Ena kena e duatani toka, a noqu madigi ena itekivu ni yabaki oqo meu vuka ena dua na waqavuka ni valu F-18 kei iratou na Blue Angels kilai levu, na timi vakaraitaki vuka ni Navy ni Amerika. Sa vaka na vuka yani e cake vata kei na kena balolo ni vakanananu baleta ni 50 donu na yabaki sa oti, volekata na siga nikua, au a vakacavara kina na vuli pailate ni waqavuka ni valu.
Na ka au sotava ena F-18 oqo, e ka dina, e duatani sara mai na Piper Cub. E vakaraitaka vei au e dua na totoka veivakurabuitaki ni vuka. Sa vaka me vakayagataki na lawa ni vuka ena gauna oqo ena dua na sala e uasivi sara. Ia, na vuka vata kei iratou na Blue Angels e vakavotuya totolo vei au ni pailate ni waqavuka ni valu e ganiti ira ga na cauravou. Meu cavuta tale na nodratou vosa na veitacini na Wright, “E uasivia na ka kecega na ue [ni vuka] ni sa dua na vakacegu uasivi, e oka vata kei na marau e vakaukauwataka na nave taucoko ki na kena icavacava.”2 Me ikuri, na vuka vata kei iratou na Blue Angels e tukuna tiko e duatani na sala era vakavolivoliti iko ka laveti iko cake kina na “agilosi.”
Kevaka mo ni tarogi au o cei vei rau na vuka oqo au rekitaka vakalevu cake, au na sega ni tukuna rawa vei kemuni. E kilai eso na ka, e rau duidui sara kina, me ivakaraitaki mada ga. Ia ena so tale na sala, rau tautauvata sara ga.
Vei rau ruarua oqo na Piper Cub kei na F-18, au vakila kina na marau, totoka, kei na rekitaki ni vuka. Vei rau au kila kina na vosa nei daunivucu meu “[cawadru laivi] mai na ivesu ca kei Vuravura ka [meketa] yani na lomalagi ena ivukavuka marautaki siliva.”3
Na Matabete Vata ga ena Veivanua
Ia, ko ni na taroga li, na cava beka e rau kauta mai na duidui vuka oqo ki na noda soqoni nikua, se ki na matabete sa noda madigi meda lewena, se na veiqaravi ni matabete eda taleitaka taucoko vakalevu?
Kemuni na taciqu, e sega beka ni dina ni noda veiqaravi kece ena matabete ena rawa ni duidui? E rawa ni da tukuna, ni so vei kemuni sa vuka tiko ena waqavuka F-18, ka so e vuka tiko ena Piper Cubs. Eso vei kemuni ko ni tiko ena tabanalevu kei na iteki ka ra sa tawani kece tu na kena itutu mai vua e dua na lewe ni matabete gugumatua, mai na ivukevuke ni iliuliu ni ilawalawa ni bete levu ki na sekeriteri ni kuoramu ni dikoni. Sa nomu madigi mo vakaitavi ena dua na mataisoqosoqo ni tabanalevu e vakailesilesi vinaka tu.
Eso vei kemuni o ni tiko ena veivanua e vuravura era le vica wale na kena lewe ni Lotu kei ira na lewe ni matabete. Ko ni na galili beka ka vakacolati ena bibi ni veika e gadrevi me vakayacori. Ko ni na cakava beka vakataki kemuni e vuqa na cakacaka me yavala rawa kina na idini ni veiqaravi ni matabete. Eso na gauna ena vaka me sega tu ni toso na nomuni tabana se tabanalevu.
Ia, se cava ga na nomuni dui ilesilesi se ituvaki ni bula, o iko vata kei au daru sa kila tu na reki duatani e dau yaco mai ena veiqaravi yalodina ni matabete.
Au dau taleitaka na vuka, ena Piper Cub, ena F-18, se dua tale na waqavuka. Niu vuka ena Piper Cub, au sega ni kudruvaka na kena berabera; ia ena F-18 au sega ni vosataka na kaukauwa ni veimoiyaki ni vuka ka dau vakaraitaka vakatawaloloma na kequ ituvaki niu sa tamata qase.
Io, ena dau tikoga na veika veicalati ena ituvaki cava ga. Io, e dau rawarawa sara meda kudruvaka na veika eso.
Ia kemuni na taciqu, eda sa lewe ni Matabete Tabu, ena iLesilesi ni Luve ni Kalou! Oi keda yadua sa tabaki oti na buradelada, ka da sa ciqoma na matabete ni Kalou. Sa soli tu vei keda na kena lewa kei na kena ilesilesi meda cakacaka ena Yacana ka Nona italai ena vuravura oqo. Se o lewe tiko ni dua na tabanalevu se tabana lailai, eda sa kacivi meda veiqaravi, meda veivakalougatataki, ka meda cakava na veika taucoko meda vinaka kina vei ira na tamata kecega kei na veika kecega eda sa nuitaki kina meda taqomaka. E dua beka na ka me na marautaki vakalevu cake?
Meda kila vakavinaka mada, taleitaka, ka vakila na kena rekitaki na veiqaravi ena matabete.
Na Rekitaki ni Matabete
Na noqu taleitaka na vuka e vakauqeta na kena muataki na noqu bula taucoko. Ia me vaka na kaukauwa kei na noqu marautaka vakalevu na noqu gauna ni pailate, e kilai vakalevu cake sara na noqu gauna vaka-lewe ni Lotu ni titobu, ka rekitaki vakalevu. Niu sa mai dromuci au ena veiqaravi vaka-Lotu, au sa vakila na kaukauwa cecere ni Kalou kei na Nona loloma veivueti.
Vaka e dua na pailate, au sa yacova na lomalagi. Vaka e dua na lewe ni Lotu, au sa vakila na veiciqomi vakalomalagi.
Eso na gauna, au dau diva lesu na idabedabe ni pailate. Ia niu veiqaravi vata kei ira na taciqu kei na ganequ ena Lotu e dau vakaisosomitaki sara kina. Kau rawa ni vakila na vakacegu kei na reki cecere duadua a buroro mai ena dua na tiki lailai ni inaki kei na cakacaka cecere oqo, kau sega ni vinakata meu diva e dua tale na ka ena vuravura oqo.
Nikua eda sa mai soqoni vata vaka-ilawalawa vakaitamera ni matabete. Sa noda na marau tabu kei na madigi meda qarava na Turaga kei ira na wekada, meda sa vakadeitaka na vinaka taucoko sa tu e lomada ki na inaki dokai ni nodra laveti na tamata kei na tarai cake ni matanitu ni Kalou.
Eda vakadinata ka kila vakavinaka ni matabete sa ikoya na kaukauwa kei na lewa tawamudu ni Kalou. E rawarawa sara meda cavuqaqataka na malanivosa oqo ena noda vakasama. Ia, eda sa kila vakaidina tiko beka na ibalebale bibi ni vosa eda cavuta tiko? Meu tokaruataka: na matabete sa ikoya na kaukauwa kei na lewa tawamudu ni Kalou.
Vakasamataka mada. Mai na matabete, a bulia ka liutaka kina na Kalou na lomalagi kei na vuravura.
Mai na kaukauwa oqo, a vueta ka vakacerecerei ira kina na Luvena, me yaco mera “tucake tale mai na mate na tamata kecega, ka rawata na bula tawamudu.”4
Na matabete me vaka a vakamacalataka o Parofita Josefa Simici, ni “sa ikoya na sala ka tomani tiko kina na vakatakilai ni Nona lagilagi o Koya sa cecere sara … ni tauyavutaki na vuravura oqo, ka sai koya na sala ka sa tomana tiko kina o Koya na nona vakatakilai Koya ki na luve ni tamata ena gauna sara ga oqo, ka sai koya talega ena vakatakila kina o Koya na Nona inaki me yacova na ivakataotioti ni gauna.”5
Na Tamada mai Lomalagi ka kaukauwa duadua sa lesia na lewa ni matabete kivei keda—na tamata, e kilai tu, ni da sa dukadukali ka sega ni dodonu. Sa solia vei keda o Koya na lewa meda cakacaka ena Yacana mera vakabulai kina na Luvena. Ena kaukauwa cecere oqo eda sa vakadonui kina meda vunautaka na kosipeli, qarava na cakacakatabu vakalotu ni veivakabulai, vukea na tarai cake ni matanitu ni Kalou ena vuravura oqo, ka vakalougatataka ka qaravi ira noda matavuvale kei ira na wekada.
E Soli ki na Tamata Kecega
Oqo na matabete tabu sa tu vei keda.
Na matabete, se na itavi e tiko kina, e sega ni rawa me voli se vakaroti. Na vakayagataki ni kaukauwa ni matabete e sega ni rawa me vakauqeti, vakayarayarataki, se vakasaurarataki ena itutu, ena iyau, se ena irogorogo. Sa ikoya na kaukauwa vakayalo e cakacaka ena lawa vakalomalagi. A yavutaki mai vua na Tamada Vakalomalagi cecere. Sa rawa me lewai ka dusimaki na kena kaukauwa ena ivakavuvuli ga ni ivalavala dodonu,6 sega ena vakadonui koya vakai koya.
O Karisito sa ivurevure ni lewa dina taucoko ni matabete kei na kaukauwa e vuravura.7 Oqo na Nona cakacaka, eda kalougata ni da veivuke kina. “Ia sa rawa walega mera vakaitavi kina ko ira era sa yalomalumalumu ka dauloloma, ko ira sa tu vei ira na vakabauta, na inuinui kei na loloma, io ko ira sa yalomatua ena ka kecega era sa vakaitavi kina.”8
Eda sega ni cakacaka meda rawa-ka kina vakatamata, ia eda qa-ra meda veiqaravi ka laveti ira cake kina na tamata. Eda sega ni veiliutaki ena veivakasaurarataki ia ena “veivakauqeti, … na vosota vakadede, … na yalomalua kei na yalomalumalumu, kei na loloma e sega ni veivakaisini.”9
Sa vakarautaki tu na matabete ni Kalou Cecere Duadua kivei ira na turaga bula kilikili ena vanua cava ga era tiko kina—se ra kawa cava ga, se cava ga na vakaloloma ni kedra ituvaki, era tiko voleka se ena iyalayala kei vuravura. E sega ni voli ena ilavo se dua tale ena isau vakavuravura. Meu moica mada na vosa nei Aisea na parofita ni gauna makawa, ni ko ira yadudua era sa via gunu mera gole mai ki na wai, ka sega ni gadrevi na ilavo mo lako ga mai ka kana!10
Ena vuku ni Veisorovaki tawamudu ka sega ni taqei rawa ni noda iVakabula, o Jisu Karisito, sa na vakarautaki tu na Matabete ni Kalou kevaka mada ga o a butusevata se o bula tawakilikili tu e liu. Mai na veivakadodonutaki vakayalo kei na veivakasavasavataki ni veivutuni, sa rawa mo na “tucake ka rarama mai”!11 Ena vuku ga ni loloma tawayalani veivosoti ni noda iVakabula ka Dauveivueti, sa rawa mo na tacake, vakasavasavataki ka bula kilikili, ka tubucake mo gonetagane valavala dodonu ka dokai ni Kalou—mo lewe kilikili ni matabete tabu cecere duadua ni Kalou Kaukauwa.
Na Veivakurabuitaki kei na Kalougata ni Matabete
E luluvu na lomaqu vei ira era sega ni kila vakavinaka ka taleitaka na veivakurabuitaki kei na kalougata ni matabete. Era sa vaka na pasidia ena dua na waqavuka ka vaogai ira mera vosakudrukudrutaka na levu ni pakete pinati ena gauna era tubu tu kina e maliwa lala, ena dela ni veio—e dua na ka era na solia taucoko kina na veika era taukena o ira na tui ena gauna makawa mera bau tovolea ka yaco mada ga vakadua vei ira!
Kemuni na taciqu, eda sa kalougata ni da sa votai ena yalomalumalumu ni lewa kei na kaukauwa ni matabete cecere oqo. Meda sa lamata mai ka rai yani, kila sara, ka ciqoma na madigi oqo ni sa ka dina.
Mai na noda bula dodonu, dauloloma kei na veiqaravi yalodina vakamatabete, eda na rawa ni kila na ibalebale dina ni ivakatakila: “Niu sa lako vata tiko kei kemudou. Au na tiko e yasamudou imatau ka tiko talega ena yasamudou imawi, ia na noqu YaloTabu e na tiko e yalomudou, era na vakavolivoliti kemudou na noqu agilosi ka laveti kemudou cake.”12
Meda sa qai karona ka kila vakavinaka na veivakurabuitaki kei na kalougata ni matabete. Meda sa qai ciqoma ka taleitaka na ilesilesi eda sa kerei meda vakayacora—na noda itavi ena noda itikotiko kei na noda taba ni Lotu, se vakacava na kena levu se lailai. Meda sa qai tubu cake tikoga ena ivalavala dodonu, yalodina, kei na veiqaravi ni matabete. Meda sa qai kunea na marau ena noda veiqaravi ena matabete!
Eda na cakava vakavinaka sara oqo ena noda bulataka na ivakavuvuli ni kila-ka, talairawarawa, kei na vakabauta.
Sa kena ibalebale, imatai, e gadrevi meda kila ka semati keda ki na vunau ni matabete e tiko ena vosa vakatakilai ni Kalou. Sa ka bibi kina vei keda meda kila vakavinaka na veiyalayalati kei na ivakaro e cakacaka kina na matabete.13
Tarava, meda sa qai yalomatua ka cakacakataka tikoga ena veidokai na kila-ka sa rawati oqo. Ni da sa talairawarawa ki na lawa ni Kalou, vakaitovotaka na noda vakasama kei na yagoda, ka muadonutaka na noda ivalavala ki na ivakarau ni bula dodonu era vakavulica na parofita, eda na sotava dina na marau ena veiqaravi ni matabete.
Kena itinitini, meda sa vakatitobutaka na noda vakabauta na Turaga, o Jisu Karisito. Meda sa qai taura vei keda na Yacana ka vakadeitaka na siga yadua me ilakolako vou ena salatu ni bula vakatisaipeli. Me yaco na noda cakacaka me vakataucokotaki kina na noda vakabauta.14 Mai na bula vakatisaipeli eda na rawa ni vakataucokotaki ena veikalawa yadudua ena noda qarava na noda matavuvale, wekada, kei na Kalou.
Ni da veiqaravi ena matabete ena yaloda taucoko, lomada taucoko, vakanananu taucoko, kei na kaukauwa taucoko, sa na noda kina na yalayala ni kila-ka cecere sara, vakacegu, kei na isolisoli vakayalo. Ni da doka na matabete tabu oqo, ena dokai keda na Kalou, ka yaco meda “sega ni cala e [Matana] e na siga mai muri.”15
Sa noqu masu ni da na rai vagumatua tiko ka vakila e yaloda na veivakurabuitaki kei na rekitaki ni matabete ni noda Kalou cecere ka kaukauwa sara, ena yaca i Jisu Karisito, emeni.
Show References
-
1. Wilbur Wright, ena James E. Tobin, To Conquer the Air: The Wright Brothers and the Great Race for Flight (2003), 238.
-
2. Wright brothers, in Tobin, To Conquer the Air, 397.
-
3. John Gillespie Magee Jr., “High Flight,” ena Diane Ravitch, ed., The American Reader: Words That Moved a Nation (1990), 486.
-
4. Mosese 1:39.
-
5. Nodra iVakavuvuli na Peresitedi ni Lotu: Josefa Simici (2007), 121.
-
6. Raica na Vunau kei na Veiyalayalati 121:36.
-
7. Raica na Iperiu 5:4–10; Vunau kei na Veiyalayalati 107:3.
-
-
-
10. Raica na Aisea 55:1.
-
-
-
13. Raica na Vunau kei na Veiyalayalati 84:33–44; 121:34–46.
-
14. Raica na Jemesa 2:22.
-


text: 1Ni sa lako sobu mai na ulunivanua ko koya, era sa muri koya yani e lewe vuqa sara; 2ka sa qai lako mai vei koya e dua na tamata vukavuka ka mai tekiduru e matana ka kaya, “Na Turaga, kevaka ga sa lomamuni, sa rawa ni ko ni vakasavasavataki au ” 3Sa qai dodoka yani na ligana ko Jisu ka tarai koya, ka kaya, “Sa lomaqu, mo savasava mai ” A vakabulai sara mai na nona vukavuka. 4Sa qai kaya vua ko Jisu, “Qarauna mo kakua ni tukuna vua e dua, ia mo lako ga ka vakarautaki iko vua na bete, ka vakacabora na i solisoli ka vakarota ko Mosese, me i vakadinadina vei ira na tamata ni ko sa savasava .” 5Ni sa curu ki Kapenaumi ko Jisu sa lako mai vua e dua na turaganivalu, ka kerei koya 6ka kaya, “Kemuni na Turaga, e davo koto mai vale na noqu tamata e tauvi-paralasi, ka sa yaluma sara ” 7Sa qai kaya vua ko koya, “Au sa na la'ki vakabulai koya yani ” 8A sauma na turaganivalu ka kaya, “Kemuni na Turaga, sa sega ni veiganiti kei au mo ni curu ki na noqu vale; ia, mo ni cavuta ga na vosa, ka sa na bula kina na noqu tamata. 9Ka ni'u tu ga ko i au e na ruku ni lewa, ka ra tu e rukuqu e so na sotia, ka'u kaya vua e dua, ʻLako,' ka sa lako yani, ki vua tale e dua, ʻLako mai,' ka sa lako mai, ki vua tale ga na noqu tamata, ʻKitaka oqo,' ka sa kitaka.” 10Ni sa rogoca ko Jisu, sa kurabui, ka kaya vei ira ka muri koya tiko, “Au sa kaya vakaidina vei kemudou, au sa sega mada ni raica vua e dua e Isireli na vakabauta levu vaka oqo. 11Au sa kaya vei kemudou, ni ra na lewe vuqa era na lako mai na tokalau kei na ra tale ga; ka tiko sobu me kana vata kei Eparaama kei Aisake kei Jekope e na matanitu vakalomalagi. 12Ia, ko ira na gone ni matanitu era na biu ki na butobuto e tautuba, era na dau tagi ka vakasequruqurubati kina.” 13Sa qai kaya ko Jisu vua na turaganivalu, “Mo lako, me yaco vei iko me vaka ko sa vakabauta ” A bula sara na nona tamata e na tiki ni gauna ko ya. 14Ni sa curu yani ko Jisu ki na vale nei Pita, e a raica na tina ni watina ni davo koto ka tauvi-katakata; 15sa mani tara na ligana, ka sa takali sara vua na katakata, ka mani tu cake ka qaravi koya. 16Ni sa yakavi mai, era sa qai kauta mai vei koya e lewe vuqa na curumi tevoro; ka sa vakasavi ira na tevoro ko koya e na vosa, ka vakabulai ira kece ga era tauvimate, 17me vakayacori kina na vosa ka tukuna ko Aisea na parofita, “E sa kauta vua na noda malumalumu ka sa colata na noda tauvi-mate ” 18Ni sa raica ko Jisu na lewe vuqa era vakavolivoliti koya, sa qai kaya me ia na lako ki tai kadua. 19Sa qai lako mai e dua na daunilawa ka kaya vua, “Na i Vakavuvuli, au na muri kemuni ki na veivanua kece ga ko ni na lako kina ” 20Sa qai kaya vua ko Jisu, “Era vaqara na fokisi, ka ra vakasova na manumanu vuka; ia, na Luve ni Tamata ga e sega na vanua me kotora kina na uluna ” 21Sa qai vosa e dua tale vei ira na tisaipeli ka kaya vua, “Turaga, laivi au mada me'u la'ki buluti tamaqu.” 22Ia, sa qai kaya vua ko Jisu, “Mo muri au, ka laivi ira na mate me ra buluta na nodra mate.” 23Ni sa vodo ko Jisu ki waqa, e ratou sa muri koya kina na nona tisaipeli. 24Ka raica, sa tubu e dua na cava levu e wasawasa, ka sa luvu kina na waqa e na biau; ia, sa moce koto ga ko koya. 25E ratou sa qai vakayadrati koya, ka kaya, “Turaga, mo ni vakabulai kedatou, edatou sa mate.” 26Sa qai kaya vei iratou, “A cava dou sa rere kina, sa lailai na nomudou vakabauta?” Sa qai duri cake ka vunauca na cagi kei na wasawasa, ka sa maravu mai. 27E ratou sa kurabui, ka kaya, “A tamata vakacava mada oqo ni bau talairawarawa vua na cagi kei na wasawasa?” 28Ni sa yaco ki tai kadua ko Jisu, ki na nodra vanua na kai Katara, sa qai sota vata kaya e lewe rua na curumi tevoro e rau cavutu mai na i bulubulu; e rau sa rui vakarerevaki sara ka sa sega kina ni lako e dua e na sala ko ya. 29Ka raica, e rau sa qai qoqolou mai, ka kaya, “A cava ko ni via cakava vei keirau, na Luve ni Kalou? Ko ni sa lako li mai me vakararawataki keirau ni sa bera mai na kena gauna?” 30Ia, era kana vakayawa tu yani mai vei iratou e dua na qele ni vuaka levu. 31Era sa qai kerei koya na tevoro ka kaya, “Kevaka ko ni vakasavi keimami, vakatalai keimami me keimami curumi ira na qele ni vuaka ” 32Sa mani kaya vei ira, “Dou lako.” Era sa lako tani sara ka curumi ira na vuaka. Era qai cici sobu kece sara na qele ni vuaka e na baba ki wasawasa, ka ra sa luvu kina. 33Era sa qai dro na i vakatawa, ka lako yani ki na koro ka tukuna na ka kece ga, kei na veika e baleti rau na curumi tevoro. 34Era sa qai lako vakoro mai kina me sota kei Jisu, ia ni ra sa raici koya, era sa kerei koya me biuta na nodra vanua.


text:
Oqo na nona veikacivi na Karisito vei ira kece na Lotu Vakarisito nikua: “Vakani ira na noqu lami. … Vakani ira na noqu sipi.”
Na cava na kena ibalebale mo sa Vakarisito?
O koya sa Vakarisito e vakabauta na Turaga o Jisu Karisito, ni sai Koya na Luvena dina na Kalou, a talai Koya mai o Tamana me mai vakararawataki ena vuku ni noda ivalavala ca ena ilesilesi cecere ni loloma eda kila me Veisorovaki.
O koya sa Vakarisito e vakabauta ni vuku ga ni loloma soli wale ni Kalou na Tamada kei na Luvena, o Jisu Karisito, sa rawa meda veivutuni, vosoti ira na tamata, maroroya na ivakaro, ka rawata na bula tawamudu.
Na vosa Vakarisito e kena ibalebale meda taura vei keda na yaca Karisito. Eda vakayacora oqo ena noda papitaiso ka ciqoma na isolisoli ni Yalo Tabu ena veitabaki ni liga mai vei ira era taura tu na Nona lewa ni matabete.
E kila vinaka tu e dua sa Vakarisito ni ena veitabayabaki, era sa dau vakadinadinataki Jisu Karisito o ira na parofita ni Kalou. O Jisu vata ga oqo, vata kei na Tamada Vakalomalagi, ka rau a rairai vua na Parofita o Josefa Simici ena yabaki 1820 ka vakalesuya mai na kosipeli kei na ituvatuva ni Nona Lotu taumada.
Mai na veivolanikalou kei na ivakadinadina i Josefa Simici, eda kila kina ni Kalou, na Tamada Vakalomalagi, e vakayago ena lewe kei na sui e lagilagi ka uasivi. Sa Luvena Duabau o Jisu Karisito ena yago. Na Yalo Tabu e yalo ena ituvaki vakatamata ka sa nona cakacaka me vakadinadinataka na Tamana kei na Luvena. Na Lewetolu Vakalou e lewe tolu na tamata duidui, ia ka duavata ena inaki.
Ena vunau vakaoqo ni sa noda yavu ni vakabauta, ena rawa beka me dua na vakatitiqa se veiba, me vaka ni da lewe ni Lotu i Jisu Karisito ni Yalododonu Edaidai eda sa Vakabauta Vakarisito? Ia vei ira yadua sa Vakarisito, e vo tiko e dua na taro rawarawa: eda sa mataqali tamata Vakarisito vakacava oi keda? Se eda rawa ni kaya, sa vakacava tiko beka na noda sasaga tiko meda muria na Karisito?
Me da raica vata mada na veika rau a cakava e rua na tisaipeli Vakarisito:
“A sa lako voli ko Jisu ena baravi mai Kalili, a sa raica e le rua e rau veitacini, ko Saimoni sa vakatokai ko Pita, kei Adriu na tacina, e rau sa viritaka na lawa ki wai: ni rau sa gonedau.
“A sa kaya vei rau ko koya, Drau muri au mai, kau na qisi kemudrau mo drau gonedau ni tamata.
“A rau sa biuta sara tu na nodrau lawa, ka muri koya.”1
Oi keda sa Vakarisito nikua, sa noda na madigi meda vakayacora ka sega tale ni wawa, ena gauna ga o ya, ena lewa vinaka, me vakataka rau a cakava o Pita kei Adriu ni: “rau sa biuta sara na nodrau lawa, ka muri koya.”2 Eda sa kacivi talega meda biuta na noda lawa, meda cata na ivakarau vakavuravura, vakabauta makawa, kei na itovo vakavanua. Eda sa kacivi talega meda biuta na noda ivalavala ca. “Ia ni sa qai kacivi ira mai na lewevuqa [o Jisu] …, sa kaya vei ira, O koya yadua sa via muri au, me kakua ni muria na lomana, me colata ga na nona kauveilatai, ka muri au.”3 Ni da sega ni muria na itovo sa sega ni vakalou sa itekivu tiko ni veivutuni, ka na kauta mai e dua na veisau levu me yacova ni da sa “biuta tani na gagadre ca.”4
Na veisau oqo, e vakatokai na saumaki mai, ena rawa ga vua na iVakabula. A yalataka o Jisu: “Au sa vota vei ira na tamata na malumalumu vakayago … ; ia na noqu loloma sa rauti ira kece ga sa vakamalumalumutaki ira vei au; ia kevaka era sa vakamalumalumutaki ira ka vakabauti au, au na vakaukauwataki ira ena veika era sa malumalumu kina.”5 Ni da vinaka cake sara ena vuku i Karisito, sa veisau na keda ituvaki ka da sega tale ni via lesu ki na noda ivakarau makawa.
Sa vakakina, vei ira sa Vakarisito era na dau vakalougatataki ni ra sotava na dredre kei na luluqa. Ni dau yaco mai na bolebole veivakatudonutaki, eda na rairai temaki meda lesu ki na noda sala makawa. Ni oti na Nona Vakamatei na iVakabula, a rairai vei iratou na marama ka kaya vei iratou ni ra na kunei Koya mai Kalili na veitacini. Ni sa lesu o Pita, na iapositolo iliuliu ki Kalili, a lesu tale ki na ka a kila taumada—ki na cakacaka e dau taleitaka me vakayacora. “Au sa laki qoli,”6 a vakamacalataka, ka kauta vata kei koya e vica na tisaipeli.
Sa dina sara, ni ratou a qoli tiko o Pita kei na so tale ena bogi taucoko ka sega ni rawati e dua na ika. Ena mataka e tarava a rairai mai o Jisu ena baravi ka kacivi iratou yani e wai, “Dou viritaka na lawa ki na imatau.” Eratou a muria na tisaipeli ena waqa na nona ivakasala na iVakabula ka totolo wale na nodratou raica na veivakurabuitaki ni sa sinai bote tu na nodratou lawa. A kila o Joni na domo ni iVakabula, ka dokoulu yani i wai o Pita ka qalo yani ki vanua.7
Kivei ira sa Vakarisito era sa lesu tale ki na nodra sala, tawa dina makawa, mo ni vakasamataka mada na ivakaraitaki yalodina nei Pita. Kakua tale ni wawa. Mai rogoca ka kila na domo ni iVakavuvuli ni sa kaci tiko. Ka mo lesu sara vakatotolo Vua ka mai ciqoma tale na Nona veivakalougatataki levu.
Ni ra sa lesu yani ki vanua na veitacini, era raica sara sa vakarautaki tu na ika kei na madrai. “Dou mai katalau,”8 a kaya mai na iVakabula. Ni sa vakani ira, a tarogi Pita vakatolu, “Saimoni, na luvei Jona, ko sa lomani au se segai?” Ni sa vakaraitaka o Pita na nona loloma, a qai kerei koya na iVakabula, “Vakani ira na noqu sipi. … Vakani ira na noqu sipi.”9
Oqo na nona veikacivi na Karisito vei ira kece na Lotu Vakarisito nikua: “Vakani ira na noqu lami. … Vakani ira na noqu sipi”—wasea na noqu kosipeli vei ira na gone kei na qase, laveti ira cake, vakalougatataki ira, vakacegui ira, vakayaloqaqataki ira, ka tarai ira cake eso, vakabibi vei ira e duidui mai vei keda na veika era nanuma ka vakabauta. Eda vakani ira na Nona sipi ena noda itikotiko mai na noda ivakarau ni bulataka na kosipeli: maroroya na vunau, masu, vulica na ivolanikalou, ka vakatotomuria na Nona loloma. Eda vakania na Nona sipi ena loma ni Lotu ena noda veiqaravi ena kuoramu ni matabete kei na ilawalawa mataisoqosoqo. Ka da vakania na Nona sipi ena vuravura taucoko ena noda sa itokani Vakarisito, ena noda ivakarau ni lotu savasava ni veisiko ka qaravi ira na yada, na luveniyali, na dravudravua, kei ira taucoko era gadreva na veivuke.
Ki na vuqa eso, na veikacivi me ra sa Vakarisito e vaka me veivakasaurarataki, ka veiuabaleti talega. Ia meda kakua ni rere se yalolailai. Sa yalataka tu na iVakabula ni na vakatautauvatataki keda ena Nona cakacaka. “Dou muri au mai,” a kaya, “Au na qisi kemudou mo dou gonedau ni tamata.”10 Ni da muri Koya, ena vakalougatataki keda ena isolisoli, taledi, kei na kaukauwa meda vakayacora na Nona lewa, ka rawa kina meda kalawa mai na noda logavinaka ka cakava na veika e se bera vakadua ni da bau cakava. Oqo e kena ibalebale meda wasea na kosipeli vei ira na noda itokani, vueti ira mai era sa yali tu vakayalo, daukaulotu tudei, cakacaka ena valetabu, qarava e dua na gone e ituvaki malumalumu, lomani koya tiko e cidroi, qaravi e dua na itokani sa qase, vosota tiko na duidui vakasama, se sotava na veika rarawa. Sa kena ibalebale meda vakarautaki keda meda rogoca na Nona veikacivi ka kaya: “Au lako ke ko ni lewa; Ni vosa meu tukuna tu, Au na cakava ni ko sa lewa; me yaco nomuni lewa.”11
Meda vakataka na ituvaki sa vinakata vei keda na Tamada Vakalomalagi, meda sa muri Jisu Karisito. Au vakadinadinataka ni sa kacivi keda tikoga meda muri Koya. Kevaka o se vulica tiko na veiyalayalati Vakarisito ni Yalododonu Edaidai se bera tiko ni taucoko na nomu vakaitavi ena Lotu ka via muri Koya tale—kua ni rere! Na isevu ni tisaipeli ni iVakabula era lewe ni Lotu vou, saumaki vou mai ki na Nona kosipeli. E vakavulici ira vakamalua vakayadudua o Jisu. A vukei ira mera cakava rawa na nodra itavi. A vakatokai ira mera Nona itokani ka solia na Nona bula ena vukudra. Ka sa cakava oti oqo vei iko kei au.
Au vakadinadinataka mai na Nona loloma kei na loloma soli wale, eda sa rawa meda lotu Vakarisito sa Vakarisito dina sara. Sa rawa mo muria na yavunibula sa Vakarisito. Eda sa vaqaqacotaki ira tiko beka vakacava e lomada?
Na loloma vakarisito. Sa ka talei na tamata yadua vua na iVakabula. Ena vinaka kei na yalololoma, a laivi ira kina na ciwasagavulu ka ciwa me kunei koya o ya,12 “ia sa wili kecega na drau ni [uluda]”13 Vua.
Na vakabauta sa Vakarisito. Se cava ga na veitemaki, veivakatovolei, kei na veivakacacani, e vakararavi ga na iVakabula vua na Tamada Vakalomalagi ka digitaka me yalodina ka talairawarawa ki na Nona ivakaro.
Solibula sa Vakarisito. Ena Nona bula taucoko na iVakabula a solia na Nona gauna, Nona igu, ka yaco sara ki na Veisorovaki, me soli Koya me rawa kina ni ra tucaketale na luve ni Kalou kecega ka yaco na gauna mera rawata na bula tawamudu.
Na veivukei sa Vakarisito. Me vakataka ga na kai Samaria vinaka, sa dau dodoliga tikoga yani na iVakabula me veivueti, loloma, ka susugi ira tiko na tamata era voliti Koya tiko, se cava ga na nodra itovo, vakabauta vakalotu, se ituvaki.
Na veiqaravi sa Vakarisito. Se da taki wai tiko mai na toevu, vakasaqa ika, se savui yava soso, a bulataka na Nona veisiga o Jisu ena qaravi ira na tamata—vukei ira cake na luluqa tu ka vaqaqacotaki ira sa malumalumu.
Na vosota sa Vakarisito. Mai na Nona rarawa kei na vakararawataki, a waraki Tamana na iVakabula. Ena nona vosoti keda, a waraki keda meda kilai yaloda ka lesu mai vale ki Vua.
Na tiko sautu sa Vakarisito. Ena gauna taucoko ni Nona cakacaka vakalotu e veikilai yalo ka cuqena na tiko sautu. Vakabibi vei ira na Nona tisaipeli, a vakavulica ni sega ni dodonu mera veiqati vakaiira o ira sa Vakarisito, se cava ga na veika era duidui kina.
Na veivosoti sa Vakarisito. A vakavulica vei keda meda vosa vakalougatataki ira era vosavakacacataki keda. E vakaraitaka vei keda ko Koya na sala ena Nona masulaki ira era vakamatei Koya mera vosoti.
Na saumaki mai sa Vakarisito. Me vakataki Pita kei Adriu, e vuqa era sa kila rawa na dina ni kosipeli ena gauna ga era rogoca kina. Era sa saumaki sara ga. Eso ena taura toka e dua na gauna. Mai na dua na ivakatakila a soli vei Josefa Simici, a vakavulica kina na iVakabula, “Raica sa vu ni rarama na Kalou; ia ko koya sa kunea na rarama ka tudei tikoga vua na Kalou, ena vakararamataki vakalevu, io ena tubu cake tikoga na nona rarama me yacova na siga lagilagi ko ya,”14 na siga sa uasivi sara ni noda saumaki mai. Sai Jisu Karisito na “rarama kei na iVakabula kei vuravura; na vu ni dina.”15
Era vosota ki na ivakataotioti o ira era sa Vakarisito. Ena Nona bula taucoko, a sega vakadua ni guce na iVakabula ena vakayacora tiko na lewa nei Tamana ia a tomana tikoga na Nona ivalavala dodonu, caka vinaka, loloma veivueti, ka dina tiko me yacova ni tini na Nona bula.
Sai koya oqori na kedra ituvaki eso era rogoca ka vakamuria na domo ni iVakabula. Me vaka niu dua vei ira na Nona ivakadinadina bula e vuravura, au voqataka na noqu ivakadinadina ni sa kacivi kemuni tiko o Koya edaidai, “Ia mo lako mai, mo muri au.”16 Ni gole mai ki na salatu e mua yani ki na marau tawamudu, reki, kei na bula tawamudu ena matanitu nei Tamada Vakalomalagi. Ena yaca i Jisu Karisito, na noda iVakabula ka Dauveivueti, emeni.
Show References
-
1. Maciu 4:18–20.
-
2. Marika 1:18.
-
3. Marika 8:34.
-
4. Mosaia 5:2.
-
5. Ica 12:27; vakaikuritaki.
-
6. Joni 21:3.
-
7. Raica na Joni 21:3–8.
-
8. Joni 21:12.
-
9. Raica na Joni 21:15–17.
-
10. Maciu 4:19; vakaikuritaki.
-
11. Raica na “Au Lako Ke Ko ni Lewa,” Sere ni Lotu, naba 164.
-
12. Raica na Maciu 18:12–14.
-
13. Luke 12:7.
-
-
-
16. Luke 18:22.